Culik, bunuh remaja kerana didakwa curi rantai
Oleh KOSMO!

20 September 2022, 9:00 pm
BANGKOK – Seorang remaja berusia 14 tahun diculik sebelum dibunuh di wilayah Chon Buri, Thailand kerana didakwa mencuri seutas rantai emas dan sejumlah wang tunai, lapor laman berita Thaiger kelmarin.
Tiga suspek telah ditahan kerana mempunyai kaitan dengan kes tersebut, manakala seorang lagi masih diburu.
Sabtu lalu, mayat mangsa yang dikenali sebagai  Kraisiri ditemui di dalam garaj di rumahnya di daerah Bang Lamung dalam keadaan tangan diikat dengan tali serta mempunyai kesan lebam di seluruh badan.
Bapa saudara mangsa, Den Sintusa memberitahu polis bahawa dia ada mendengar bunyi bising di luar rumah kira-kira pukul 2 pagi (waktu tempatan).
Apabila memeriksa keadaan, dia melihat sekumpulan lelaki menyerang anak saudaranya dengan seorang daripada mereka mendakwa bahawa remaja berkenaan mencuri rantai emas seberat 15 gram dan wang tunai berjumlah 3,000 baht (RM370).
Mereka mendakwa menyerang mangsa bagi meminta kembali barangan yang dicuri selain ingin memberi pengajaran kepadanya.

Den berkata, kumpulan lelaki tersebut kemudian menculik Kraisiri dan memecut laju menggunakan sebuah motosikal roda tiga sambil menambah, dia tidak melaporkan insiden tersebut kepada polis kerana tahu mangsa mencuri rantai tersebut.
Jiran-jiran kemudian melaporkan kejadian itu kepada polis selepas melihat pelaku-pelaku menghumban mangsa yang dalam keadaan tidak sedarkan diri di garaj rumahnya.
Suspek mengaku mereka menendang mangsa namun mendakwa tidak bermaksud untuk membunuhnya. Mereka turut memberitahu bahawa mangsa mengaku dia mencuri rantai dan wang tunai, namun tidak mendedahkan lokasi barangan itu disembunyikan.
Polis merampas motosikal roda tiga itu yang mempunyai kesan darah serta tali yang digunakan untuk mengikat mangsa. Peralatan untuk menagih dadah turut ditemui dalam kenderaan tersebut.
Menurut polis, Kraisiri masih hidup ketika dia dihumban ke dalam garaj, namun meninggal dunia akibat kecederaan yang dialami tidak lama selepas itu. – Agensi


Syahida Asyiqin Rusli layak bergelar ratu kayak Sukma MSN 2022
Oleh MUHAMMAD RIDUAN MOHD HANAFIAH

20 September 2022, 8:56 pm
MESKIPUN hanya menjalani latihan di Kuala Ibai, Terengganu, namun ia tidak menjejaskan reputasi pasukan pantai timur tersebut apabila berjaya melahirkan ratu kayak negara pada Sukan Malaysia (Sukma) 2022.
Atlet wanita Terengganu, Syahida Asyiqin Rusli melakukan kejutan apabila menutup acara sukan kayak dengan mengodol empat pingat emas, dua perak dan satu gangsa pada penampilan sulungnya pada sukan dwitahunan tersebut.
Lebih manis, atlet berusia 18 tahun tersebut turut memecah empat rekod kebangsaan dalam acara K1 1,000m (4:24.494s), K1 500m (2:8.362s) K1 200 (47.315s) dan K2 200m (46.365s).
Hari ini sahaja, Syahida berjaya meraih dua emas dalam acara K2 200m (meter) wanita dan K1 200m wanita di Kompleks Sukan Air, Putrajaya.
Semalam, dia berjaya meraih dua emas dalam acara K1 500m dan K1 1000m, sekali gus melengkapkan sasaran pasukan Terengganu pada Sukma kali ini.
“Sebenarnya saya benar-benar tak jangka untuk beraksi cemerlang dan meraih emas sebanyak ini terutama pada penampilan pertama saya di Sukma kerana saya sedar akan cabaran dari negeri lain.

“Maklumlah kami hanya menjalani latihan di sungai di Kuala Ibai. Kita lihat pasukan negeri lain menjalani latihan di luar negara seperti Hungary.
“Jadi saya sangat berterima kasih kepada ibu bapa saya, jurulatih dan kawan-kawan sehingga saya berjaya untuk memperoleh kejayaan ini,” katanya yang bakal tercalon sebagai olahragawati Sukma 2022.
Syahida selepas ini akan memberi tumpuan dalam tiga acara sukan perahu naga yang akan bermula pagi esok.
Dalam pada itu, Syahida turut mengakui akan memberi tumpuan pada pelajaran dan kemungkinan tidak meneruskan kariernya dalam sukan kayak. – KOSMO! ONLINE


Kerajaan komited bantu mangsa penipuan kerja – PM
Oleh EDDY AQMAL MOHAMED HAMIDI

20 September 2022, 6:37 pm
PUTRAJAYA – Perdana Menteri, Datuk Seri Ismail Sabri Yaakob menegaskan bahawa kerajaan komited dalam usaha membantu dan menyelesaikan isu membabitkan rakyat Malaysia yang terkandas di luar negara ekoran kegiatan sindiket penipuan pekerjaan.
Perdana Menteri berkata, kerajaan amat prihatin dan mengambil serius mengenai nasib rakyat Malaysia yang terkandas di beberapa negara seperti di Laos, Myanmar, Thailand dan Kemboja.
“Kerajaan komited membantu dan menyelesaikan isu ini seperti yang disuarakan oleh Pertubuhan Keprihatinan Jenayah Komuniti Malaysia (MCCC) dan Pertubuhan Kemanusiaan Masyarakat Antarabangsa Malaysia (MHO).
“Menteri di Jabatan Perdana Menteri (Tugas-Tugas Khas), Datuk Dr. Abdul Latiff Ahmad telah pun mengadakan perjumpaan dengan Presiden MCCC, Tan Sri Musa Hassan dan Setiausaha Agung MHO, Datuk Hishamuddin Hashim serta ahli keluarga mangsa-mangsa sindiket bagi mendapatkan maklumat terperinci, untuk dibentangkan dalam Mesyuarat Jemaah Menteri esok,” katanya dalam kenyataan hari ini.
Menurut Ismail Sabri, usaha-usaha sedang dilaksanakan melalui semua saluran yang ada dan kerajaan akan memastikan mereka dibawa pulang dengan selamat.
“Pada masa yang sama, saya menasihatkan seluruh Keluarga Malaysia agar sentiasa berhati-hati dan berwaspada dengan tawaran pekerjaan di luar negara.

“Keluarga Malaysia perlu menyemak kesahihan tawaran kerja di luar negara melalui Wisma Putra, bagi mengelakkan diri daripada terjebak menjadi mangsa sindiket penipuan pekerjaan,” ujar beliau.
Terdahulu, Kosmo! Online semalam melaporkan kehadiran MCCC dan MHO menyerahkan memorandum khas kepada Setiausaha Politik Perdana Menteri, Khaizulnizam Mohamad Zuldin bagi mendesak pihak kerajaan agar campur tangan.
Susulan itu, satu pertemuan tertutup selama lebih sejam telah diadakan bersama badan bukan kerajaan (NGO) tersebut bersama beberapa ahli keluarga mangsa hari ini.-KOSMO! ONLINE


Samseng remaja bawa buaya sebagai senjata ketika bergaduh
Oleh KOSMO!

20 September 2022, 8:00 pm
JAKARTA – Seorang remaja yang terlibat dalam  insiden pergaduhan di Duren Sawit, Jakarta Timur melempar seekor anak buaya ke arah kumpulan lawan bagi dijadikan ‘senjata’, lapor laman berita Detik semalam.
Berdasarkan video yang tular di media sosial Indonesia, rakaman sistem televisyen litar tertutup (CCTV) memaparkan aksi pergaduhan dalam kalangan beberapa remaja.
Salah seorang daripada mereka dilihat melempar anak buaya kepada pihak lawan untuk dijadikan senjata dalam pertempuran tersebut.
Pada klip video seterusnya, pemuda terbabit dirakam menggendong anak buaya tersebut ketika dibawa ke balai polis.
“Bergaduh bawa senjata tajam, batu, kayu, kaca sudah biasa. Kali ini luar biasa kerana bergaduh bawa anak buaya,” demikian menurut keterangan pada video tersebut.
Ketua Polis Duren Sawit, Komisioner Polis Marbun mengesahkan bahawa terdapat seorang pelajar sekolah menengah yang membawa anak buaya ketika bergaduh sesama mereka.

Menurutnya, polis telah merampas reptilia itu dan menyerahkannya kepada pihak yang berkaitan.
“Semua pelajar yang terlibat pula telah ditahan dan dibawa ke balai polis. Seramai 11 orang ditahan,” kata Marbun. – Agensi


Seorang penduduk dunia di ambang kematian akibat kelaparan setiap 4 saat
Oleh KOSMO!

20 September 2022, 7:45 pm
GENEVA, Switzerland – Seorang penduduk dunia berada di ambang kematian akibat kelaparan dalam tempoh setiap empat saat, kata 200 pertubuhan bukan kerajaan (NGO) dalam  amaran mereka hari ini dan menggesa masyarakat antarabangsa bertindak untuk mengakhiri krisis kelaparan global.
Dalam surat terbuka ditujukan kepada pemimpin dunia sempena  Perhimpunan Agung Pertubuhan Bangsa-Bangsa Bersatu (PBB) di New York, 238 organisasi dari 75 negara, termasuk Oxfam, Save the Children dan Plan International menzahirkan kemarahan terhadap skala kelaparan yang melonjak.
“Seramai 345 juta orang kini menderita kelaparan yang teruk. Jumlah tersebut meningkat lebih dua kali ganda sejak 2019,” kata mereka dalam satu kenyataan bersama.
“Di sebalik janji pemimpin-pemimpin dunia untuk tidak membenarkan kebuluran berlaku lagi pada abad ke-21, ia  sekali lagi berlaku di Somalia. Di seluruh dunia, 50 juta orang berada di ambang kebuluran di 45 negara,” tambah kenyataan sama.
Menurut perikatan NGO tersebut, seramai 19,700 orang di ambang kematian akibat kelaparan setiap hari atau bersamaan seorang mati kelaparan selang empat saat.
“Adalah tidak munasabah dengan semua teknologi  pertanian dan teknik penuaian moden yang ada hari ini,  kita masih berdepan krisis kebuluran pada abad ke-21,” kata Mohanna Ahmed Ali Eljabaly daripada  Persatuan Penjagaan Keluarga Yemen. Beliau adalah salah seorang aktivis yang menandatangani kenyataan itu.

“Ini bukannya  tentang satu negara atau satu benua sahaja, manaka kelaparan tidak hanya mempunyai satu punca. Ini adalah tentang ketidakadilan seluruh umat manusia.
“Kita tidak boleh menunggu lebih lama untuk memberi tumpuan kepada penyediaan makanan segera yang dapat menyelamatkan nyawa dan memberikan sokongan jangka panjang supaya orang ramai boleh mengawal masa depan dan menyara diri dan keluarga mereka,” tambahnya. – AFP


Mahkamah: Keputusan kes saman Sultanah Nur Zahirah terhadap Clare Brown 31 Oktober ini
Oleh NUZULSHAM SHAMSUDDIN

20 September 2022, 7:27 pm
KUALA LUMPUR – Mahkamah Tinggi di sini menetapkan 31 Oktober ini bagi keputusan kes saman fitnah yang difailkan Sultanah Terengganu, Sultanah Nur Zahirah terhadap Pengarang Sarawak Report, Clare Rewcastle Brown dan dua lagi.
Pesuruhjaya Kehakiman Dr. John Lee Kien How @ Mohd. Johan Lee menetapkan tarikh tersebut selepas selesai mendengar hujahan daripada pihak-pihak terlibat.
Pada prosiding yang dijalankan secara dalam talian hari ini, Sultanah Nur Zahirah diwakili peguam, Vishnu Kumar manakala Clare diwakili peguam Americk Singh Sidhu.
Terdahulu perbicaraan kes saman itu bermula pada 1 Ogos lalu dengan Sultanah Nur Zahirah memberi keterangan saksi pertama pihak plaintif.
Bekas Menteri Besar Terengganu, Datuk Seri Ahmad Said turut dipanggil memberi keterangan saksi plaintif ketiga manakala Clare selaku saksi defendan pertama turut memanggil pengarah syarikat penyuntingan dan penulisan berpangkalan di United Kingdom, John Ellison Kahn sebagai saksi defendan kedua.
Kesemua saksi-saksi memberi keterangan secara dalam talian.

Dalam saman itu, selain Clare, turut dinamakan sebagai defendan ialah penerbit Gerakbudaya Enterprise, Chong Ton Sin dan pencetak Vinlin Press Sdn. Bhd.
Dalam pernyataan tuntutan, Sultanah Nur Zahirah mendakwa Clare telah membuat pernyataan yang memalukan terhadap baginda dalam buku The Sarawak Report – The Inside Story of the 1MDB Expose.
Sultanah Nur Zahirah mendakwa, kenyataan itu memberi gambaran bahawa baginda terlibat dalam amalan rasuah dan mencampuri pentadbiran Terengganu selain menggunakan statusnya untuk mempengaruhi penubuhan TIA yang kemudian menjadi 1MDB.
Baginda mendakwa kenyataan itu juga memberi gambaran yang baginda telah menolong ahli perniagaan dalam buruan, Jho Low atau Low Taek Jho untuk menjadi penasihat TIA.
Sultanah Nur Zahirah mendakwa kenyataan tersebut telah memfitnah dan merosakkan reputasi baginda kerana baginda tidak pernah mencampuri pentadbiran negeri dan penubuhan TIA.
Baginda menuntut ganti rugi am RM100 juta daripada setiap defendan dan memohon perintah terhadap defendan kedua (penerbit) menarik balik buku itu yang mengandungi kenyataan fitnah dan terhadap defendan ketiga supaya berhenti mencetak buku itu seterusnya. – KOSMO! ONLINE


Dipenjara 426 tahun, 240 sebatan angkara rogol anak kandung | 15 MINIT MMTV 20 September 2022
Oleh KOSMO!

20 September 2022, 6:48 pm


Peminat kriket India, Pakistan bertempur di Leicester
Oleh KOSMO!

20 September 2022, 7:30 pm
LONDON – Satu pertempuran ganas antara dua kumpulan minoriti tercetus di Leicester, England, pada hujung minggu lalu, mengakibatkan 16 anggota serta seekor anjing polis cedera, lapor akhbar The Sun kelmarin.
Ketua Konstabel Polis Leicester, Rob Nixon berkata, rusuhan berlaku antara kumpulan penduduk  berlainan agama, yang disifatkan sebagai ‘situasi amat mencabar’.
Rusuhan itu membawa kepada beberapa pertempuran di Leicester. Ia berpunca daripada perlawanan kriket yang menyaksikan  India menentang Pakistan baru-baru ini.
Menurut Nixon,  pasukan polis dari pelbagai kawasan di England dikerah untuk meleraikan pertempuran dan mengawal ketenteraman awam.
Dalam kejadian itu, botol minuman dan beberapa objek dilempar, manakala sebilangan perusuh membawa kayu serta baton.
Kejadian pada Sabtu lalu itu dilaporkan tercetus selepas protes tanpa permit bertukar menjadi ganas.

Klip video yang dikongsikan di media sosial menunjukkan beberapa kumpulan lelaki bertopeng berarak di sekitar bandar itu sambil melaung slogan.
Anggota polis dilempar dengan botol ketika cuba meleraikan protes tersebut selain kereta dan bangunan turut dirosakkan.
Bahagian timur bandar Leicester menyaksikan peningkatan dalam pelbagai masalah sejak India berdepan musuh ketatnya, Pakistan sebanyak dua kali dalam Piala Asia T20 di Dubai, bulan lalu.
Setakat ini, sebanyak 47 tangkapan dibuat termasuk 15 lagi selepas protes tercetus malam Sabtu lalu.
Selain itu, 18 orang lagi ditahan malam Ahad lalu atas pelbagai kesalahan termasuk bergaduh, melakukan serangan, memiliki senjata dan aksi ganas. – Agensi


Ibu bapa tergamak saman anak enggan beli rumah
Oleh KOSMO!

20 September 2022, 7:05 pm
BEIJING – Sepasang suami isteri di China yang mengabaikan anak mereka sejak berusia dua tahun, muncul semula secara tiba-tiba bagi meminta dia membelikan sebuah rumah kepada saudara lelakinya, lapor laman berita Oddity Central semalam.
Zhang  yang kini berusia 29 tahun,  diserahkan kepada ibu saudaranya untuk dijaga sejak kecil kerana ibu bapanya dikatakan tidak berkemampuan.
Sejak itu, mereka tidak menghubungi Zhang. Gadis itu malah menganggap keluarga ibu saudaranya sebagai keluarga kandungnya sendiri.
Baru-baru ini, dia menggunakan sebahagian daripada wang simpanannya untuk membeli sebuah rumah kepada sepupunya yang merupakan anak kepada ibu saudara yang menjaganya.
Kebaikannya membuatkan ibu bapa kandungnya muncul secara tiba-tiba dan meminta Zhang membelikan sebuah apartmen untuk adik-beradik kandungnya.
Akhbar Shandong Business Daily melaporkan bahawa ibu bapa kandung Zhang meminta dia membantu anak lelaki mereka yang mempunyai masalah kewangan.

Namun, apabila dia enggan berbuat demikian, mereka bertindak menyaman Zhang dan meminta wang berjumlah 500,000 yuan (RM324,914) sebagai bayaran ‘nafkah ibu bapa’.
Mahkamah di China baru-baru ini mengeluarkan perintah yang mencetuskan kontroversi dengan menyatakan bahawa meskipun Zhang tidak mempunyai kewajipan untuk memberi hartanah atau membiayai saudara lelakinya, dia secara undang-undang diwajibkan memberi bantuan kewangan kepada ibu bapanya.
Di China, ketaatan anak kepada ibu bapa amat dititikberatkan, dan undang-undang jelas menggariskan bahawa semua anak yang sudah dewasa mempunyai tanggungjawab untuk menghulurkan bantuan kewangan kepada ibu bapa kandung mereka. Ia tidak kira sama ada ibu bapa tersebut melaksanakan kewajipan sebagi ibu dan bapa, atau sebaliknya.
Dalam kes tersebut, mahkamah memerintahkan agar Zhang berbincang dengan ibu bapa kandungnya dan menyelesaikan urusan mengenai jumlah yang perlu dibayar sebagai nafkah.
“Mujur Zhang tidak membesar dalam keluarga asalnya. Mereka amat teruk,” kata seorang pengguna media sosial. – Agensi


Tindakan Pihak Berkuasa Palestin berkas anggota Hamas cetus pertempuran di Tebing Barat
Oleh KOSMO!

20 September 2022, 8:15 pm
NABLUS, Tebing Barat – Satu operasi yang jarang dilakukan oleh pasukan keselamatan Pihak Berkuasa Palestin (PA) untuk menangkap seorang anggota kumpulan Hamas mencetuskan pertempuran di bandar Nablus dalam wilayah Tebing Barat hari ini, kata beberapa sumber.
Terdapat laporan bahawa seorang individu yang kebetulan berada di lokasi kejadian, Firas Yaish, 53, terbunuh akibat terkena peluru sesat tetapi kementerian kesihatan Palestin belum mengesahkan kematian itu. Kenyataan menerusi laman Twitter, dipercayai daripada sepupu Firas, Kawther menyatakan bahawa dia berkabung atas kematian mangsa.
Pergolakan berterusan sepanjang pagi tadi, dengan beratus-ratus pemuda membaling batu ke arah kenderaan perisai PA dan bunyi tembakan kedengaran di pusat bandar Nablus, lapor wartawan agensi berita AFP.
Hamas merupakan seteru sejak sekian lama kepada pergerakan Fatah yang menguasai PA. Hamas mengutuk penahanan Musaab Shtayyeh, 30, dan menyebutnya sebagai ‘penculikan, jenayah negara dan noda’ pada imej PA.
Hamas menuntut supaya Musaab serta seorang lagi yang diberkas, Ameed Tbaileh, dibebaskan segera dan mengecam PA kerana mengadakan kerjasama keselamatan dengan Rejim Zionis.
“PA meletakkan dirinya sebagai tali barut eksklusif kepada pendudukan (Israel) dalam menghadapi rakyat Palestin,” kata kenyataan Hamas.

Walaupun pasukan tentera Presiden Palestin, Mahmoud Abbas mengekalkan hubungan keselamatan dengan Israel yang menjajah Tebing Barat sejak 1967, serbuan PA menyasarkan anggota Hamas bukan sesuatu yang biasa.
Fatah dan Hamas telah melakukan pelbagai usaha untuk berdamai sejak beberapa tahun kebelakangan ini tetapi hubungan kedua-duanya kekal tegang. Hamas telah mengawal Genting Gaza sejak 2007, apabila ia mengusir tentera PA dari wilayah pesisir pantai tersebut. – AFP


Pemborong terpilih dibenarkan simpan 30 peratus persiapan banjir
Oleh SITI A'ISYAH SUKAIMI

20 September 2022, 6:41 pm
PETALING JAYA – Pengeluar, pemborong dan peruncit terpilih daerah dibenarkan menyimpan stok tambahan 30 peratus daripada had simpanan lesen sebagai persediaan kecemasan dalam menghadapi musim banjir.
Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahid berkata, langkah tersebut adalah bagi memudahkan penduduk yang terjejas untuk mendapat bekalan keperluan ketika banjir.
Menurutnya, perkara tersebut dipandang serius oleh pihak Kementerian Perdagangan Dalam Negeri Dan Hal Ehwal Pengguna (KPDNHEP) menerusi penubuhan jawatankuasa khas banjir sebagai persediaan menghadapi bencana tersebut.
“Kita mendapat maklumat yang menjangkakan banjir mungkin teruk dari tahun lepas, jadi kita mengambil tindakan proaktif.
“Pihak kementerian menjalankan pemantauan rapi di peringkat pengilang, pemborong dan peruncit di seluruh negara untuk memastikan bekalan cukup dan memudahkan tindakan segera sekiranya berlaku gangguan bekalan,” katanya pada sidang akhbar Program Love Local di Stesen Petronas Sempena KBBM di Kota Damansara, dekat sini hari ini.
Mengulas lanjut, Rosol berkata, bukan sahaja kawasan kerap berlaku banjir, malah langkah turut diambil melibatkan negeri-negeri yang lain.

“Tumpuan kita kepada kawasan kerap berlaku banjir iaitu Pantai Timur, namun kawasan yang tidak terkesan turut diambil tindakan. Dulu kita lihat bulan November atau Disember, Terengganu dan Kelantan berlaku banjir, tapi kini negeri-negeri lain juga berdepan bencana yang sama.
“Justeru, tindakan diambil bagi mengelakkan masalah untuk mendapatkan bekalan jika banjir melanda,” ujarnya.
Sebelum ini media melaporkan, KPDNHEP menubuhkan jawatankuasa khas bagi menghadapi musim banjir terutama pada hujung tahun.
Menterinya, Datuk Seri Alexander Nanta Linggi dilaporkan berkata, jawatankuasa berkenaan sudah merangka pelan tindakan khusus untuk memastikan bekalan makanan mencukupi ketika keadaan cuaca buruk sepanjang tempoh Monsun Timur Laut. – KOSMO! ONLINE


Azri berlinangan air mata atlet Perlis ‘kantoi’ doping
Oleh MUHAMMAD RIDUAN MOHD HANAFIAH

20 September 2022, 7:21 pm
“BENAR-benar menyusahkan,” luah badang Perlis, Muhammad Azri Irfan Azhar selepas mengetahui salah seorang rakan senegerinya ‘kantoi’ doping ketika ingin menyertai Sukan Malaysia (Sukma) MSN 2022.
Azri yang memenangi pingat emas sulungnya pada Sukma 2022 dalam acara 55 kilogiram (kg) semalam mengakui terkejut selepas mengetahui salah seorang atlet Perlis gagal dalam ujian doping.
Disebabkan perkhabaran kurang enak tersebut, Azri mendedahkan, peluang Perlis untuk menyertai temasya pada edisi ke-20 tertutup selepas peraturan Persatuan Angkat Berat Malaysia (PABM) menjelaskan negeri yang terlibat dengan doping tidak dibenarkan bertanding.
Bagaimanapun, segalanya berubah selepas Majlis Sukan Negara (MSN) mengambil alih acara sukan angkat berat dan membenarkan acara tersebut diteruskan selepas PABM ‘meninggalkan’ temasya tersebut.
 “Sebenarnya atlet yang disahkan gagal doping tidak menjalani latihan bersama kami di Perlis dan dia berlatih di MSN. Jadi, saya hanya kenal macam itu sahaja.
“Bila dapat tahu ada atlet Perlis gagal doping saya terkilan dan menangis kerana khuatir mungkin seluruh atlet Perlis tidak dapat sertai Sukma kali ini.

“Bagi saya memang menyusahkan kerana jika Perlis tidak dapat bertanding, ia meranapkan segala apa yang saya usahakan. Saya telah menjalani latihan selama empat tahun. Alhamdulilah, akhirnya saya berjaya meraih pingat emas pada Sukma 2022 ini,” katanya ketika ditemui hari ini.
Dalam pada itu, atlet berusia 17 tahun itu mengucapkan terima kasih kepada gurunya serta Sekolah Menengah Kebangsaan Syed Sirajuddin, Arau, Perlis selepas curi-curi masuk menjalani latihan.
“Ketika pandemik Covid-19, susah nak jalani latihan, jadi saya curi-curi masuk kes sekolah. Apa pun, terima kasih kepada cikgu saya dan pihak sekolah atas kebenaran saya jalani latihan di sana.
“Akhir sekali saya ingin mengucapkan terima kasih kepada kedua ibu bapa saya yang memberi sokongan kepada saya menceburi sukan ini,” tambahnya yang turut ke Sukan SEA Kemboja tahun depan. – KOSMO! ONLINE


Cuaca buruk di utara, Pantai Timur Semenanjung hingga 9 malam
Oleh ALWANI ZAFIRAH

20 September 2022, 5:38 pm
PETALING JAYA – Hujan lebat, ribut petir dan angin kencang dilaporkan berlaku di negeri utara, Pantai Timur Semenanjung serta Sabah dan Sarawak yang dijangka berlarutan sehingga pukul 9 malam hari ini.
Jabatan Meteorologi Malaysia (MetMalaysia) dalam satu kenyataan di Facebook memaklumkan, antara kawasan yang terlibat di Kedah adalah Padang Terap, Sik dan Baling.
Sementara itu, cuaca buruk yang sama turut berisiko di Kampar, Perak.
Beralih ke negeri Pantai Timur, MetMalaysia menjangkakan hujan lebat serta ribut petir akan melanda beberapa daerah di Kelantan seperti Tumpat, Pasir Mas, Kota Bharu, Tanah Merah, Bachok, Machang dan Pasir Puteh.
Selain itu, di negeri Pahang pula, Tanah Tinggi Cameron dan Lipis juga berpotensi dilanda hujan lebat pada tempoh yang sama hari ini.
MetMalaysia dalam kenyataan tersebut juga mengeluarkan amaran ribut petir di sekitar Pedalaman (Sipitang dan Tenom) dan Sandakan (Telupid, Kinabatangan, Beluran dan Sandakan) di negeri Sabah.

“Di Sarawak, kawasan yang terjejas adalah Sibu (Selangau), Mukah (Mukah), Bintulu (Tatau dan Sebauh) dan Miri (Beluru),” katanya. – KOSMO! ONLINE


Mahkamah: SM Faisal saman Caprice isu kes Emilia Hanafi
Oleh NUZULSHAM SHAMSUDDIN

20 September 2022, 5:54 pm
KUALA LUMPUR – Ahli perniagaan terkenal, Datuk SM Faisal SM Nasimuddin Kamal memfailkan saman terhadap penyanyi rap Caprice berhubung hantaran berbaur fitnah yang dibuat selebiriti itu di laman Instagramnya mengenai kes Emilia Hanafi.
SM Faisal, 43, selaku plaintif memfailkan saman itu di Mahkamah Sesyen di sini menerusi Tetuan Akberdin & Co pada 15 Ogos lalu dengan menamakan Caprice atau nama sebenarnya Ariz Ramli, 36, sebagai defendan.
Berdasarkan dokumen yang diperoleh, SM Faisal berkata, pada 27 Jun lalu, Mahkamah Tinggi Syariah di sini memerintahkan Emilia, 43, yang juga bekas isterinya menjalani hukuman penjara tujuh hari kerana gagal mematuhi perintah komital mahkamah.
Plaintif mendakwa insiden itu kemudian dimanipulasikan oleh pihak-pihak tertentu dengan niat mala fide (niat jahat) tanpa sebarang rujukan atau klarifikasi daripada pihak plaintif.
Kata plaintif, sehari selepas itu, defendan dengan niat sama turut mengherdik, mencemuh dan memburukkan plaintif atau Mahkamah Syariah dengan memuat naik video atau hantaran melalui Instagramnya pada 28 Jun lalu.
Berita berkaitan: [VIDEO] Bekas isteri SM Faisal jalani hukuman 7 hari di Penjara Wanita Kajang

“Posting (hantaran) itu mendapat publisiti meluas kerana defendan mempunyai lebih kurang 1.5 juta pengikut di Instagramnya. Bahkan sehingga tarikh pemfailan tindakan (saman) ini di mahkamah, posting fitnah tersebut dilihat atau mendapat ‘like’ daripada 14,500 orang,” kata plaintif.
Ujar plaintif, tindakan defendan itu menyebabkannya berasa tertekan dari segi emosi selain cemuhan dan gangguan daripada pihak-pihak yang ada kaitan atau menyokong kempen untuk menjatuhkan plaintif.
Dalam pada itu, plaintif turut mendakwa hubungannya dan keluarga serta fokus kerjayanya juga terkesan dan terganggu.
Plaintif menyatakan hantaran fitnah yang dimuat naik defendan secara tersurat dan tersirat memberi maksud bahawa plaintif seorang lelaki yang kejam, disamakan dengan orang Yahudi serta ayah zalim atau jahat kepada anak-anaknya.
Pernyataan saman itu turut menyebut hantaran fitnah itu mengakibatkan plaintif mengalami keaiban, penghinaan, cemuhan, tohmahan, cacian, ejekan atau kebencian dalam kalangan masyarakat.
Berikutan itu, plaintif melalui peguamnya menghantar surat tuntutan bertarikh 7 Julai 2022 berkenaan hantaran fitnah tersebut yang mana antara lain menuntut penarikan balik, permohonan maaf, namun defendan gagal menenuhi tuntutan plaintif.
Justeru plaintif memohon suatu perintah injunksi mandatori terhadap defendan untuk mengeluarkan atau memadamkan hantaran fitnah tersebut yang diterbitkan, dimuat naik, disebarkan atau disiarkan yang mengandungi kenyataan-kenyataan fitnah terhadap plaintif.
Selain itu, plaintif turut menuntut suatu injunksi kekal menghalang defendan sama ada oleh dirinya sendiri, sekutunya, ejennya atau sesiapa sahaja daripada memuat naik, menyebarkan, menyiarkan,menerbitkan, mengedarkan atau menghebahkan dengan apa cara sekalipun.
“Suatu permohonan maaf awam yang tanpa ragu (unequivocal) daripada defendan kepada plaintif dimuat naik, disiarkan , diterbitkan , diedarkan dan dihebahkan pada laman-laman media sosial termasuk tetapi tidak terhad kepada Instagram atau Facebook milik defendan,” kata SM Faisal.
Selain itu, antara yang dituntut ialah kos, ganti rugi am, ganti rugi punitif (punitive damages), ganti rugi teladan (exemplary damages), ganti rugi teruk (aggravated damages) dan lain-lain relief yang dianggap wajar oleh mahkamah.
Sementara itu, peguam yang mewakili SM Faisal, Datuk Akberdin Abdul Kader ketika dihubungi mengesahkan pemfailan saman tersebut terhadap Caprice.
“Tarikh pengurusan kes seterusnya ditetapkan pada 14 Oktober ini,” katanya selepas pengurusan kes saman di hadapan Hakim Mahkamah Sesyen Sivil, Idah Ismail. – KOSMO! ONLINE


RM182 bilion lesap, Korea Selatan buru pengasas mata wang kripto
Oleh KOSMO!

20 September 2022, 6:21 pm
SEOUL –  Pihak pendakwa raya Korea Selatan meminta Interpol mengeluarkan notis merah terhadap Do Kwon iaitu pengasas kepada matawang kripto, Terra selepas individu terbabit enggan bekerjasama berhubung siasatan terhadap wang berjumlah AS$40 bilion (RM182.3 bilion) yang lesap selepas Terra runtuh.
Seorang pegawai  daripada  Pejabat Pendakwa Raya Daerah Selatan Seoul memberitahu, AFP hari ini bahawa mereka telah meminta pihak berkuasa membatalkan pasport Korea Selatan Kwon dan berkata, suspek kini melarikan diri daripada undang-undang.
“Kami memulakan prosedur untuk memasukkan dia ke dalam senarai notis merah Interpol dan membatalkan pasportnya,” kata pegawai berkenaan sambil menambah, Kwon memberitahu menerusi pasukan peguamnya bahawa dia tidak akan memberi kerjasama.
Keruntuhan platform  Terraform awal tahun ini menyebabkan wang pelabur-pelabur berjumlah AS$40 bilion lesap dan menggemparkan pasaran mata wang kripto dunia.
Sebuah mahkamah Korea Selatan mengeluarkan waran tangkap terhadap Kwon, 32, yang berlepas dari Korea Selatan menuju ke Singapura menjelang keruntuhan Terra.
Persoalan tentang lokasi keberadaan Kwon semakin panas selepas Polis Singapura menyatakan pada hujung minggu lalu bahawa suspek tidak berada di pulau itu.

Kwon yang masih aktif di laman Twitter menafikan kelmarin bahawa dia melarikan diri daripada undang-undang tetapi tidak mendedahkan lokasi persembunyiannya. – AFP


‘Bos kolot’ kritik calon minta temu duga online dikecam
Oleh KOSMO!

20 September 2022, 6:30 pm
SINGAPURA – Seorang pemilik sebuah syarikat menjadi mangsa kecaman netizen di Singapura selepas menolak mentah-mentah permintaan seorang pelajar latihan industri yang mencadangkan agar sesi temu duga mereka dilakukan secara online, lapor portal berita Coconuts semalam.
Jeffrey Koh yang memiliki sebuah agensi rekaan alat permainan, berkongsi  tangkap layar perbualannya bersama seorang wanita dikenali sebagai Sarah.
Dia pada awalnya meminta Sarah datang ke pejabatnya untuk ditemu duga sebelum wanita yang difahamkan mahu menjalani latihan industri itu bertanyakan sama ada sesi tersebut boleh berlangsung  secara online.
“Katakan sahaja saya seorang yang kolot, namun saya benar-benar berpendapat bahawa masa depan kita telah musnah.
“Sarah menjadi penyebab mengapa saya lebih memilih untuk menggaji warganegara asing yang benar-benar mahu bekerja di sini (Singapura),” katanya menerusi hantaran di Facebook.
Tangkap layar mesej  antara Jeffrey dan Sarah memaparkan wanita itu pada awalnya bersetuju untuk pergi ke pejabat lelaki berkenaan.

Beberapa minit kemudian, dia menghantar pesanan baharu dengan bertanyakan sama ada sesi temu duga boleh dilakukan secara online.
Pertanyaan itu disambut dengan jawapan berbaur kemarahan daripada Jeffrey yang terus membatalkan sesi temu duga dengan Sarah.
Hantaran tersebut menjadi tular dengan sebilangan netizen mengecam serta tidak kurang juga yang mempertahankan tindakan Jeffrey.
“Dia bertanya secara sopan, tidak bolehkah anda menjawab secara profesional? Saya pasti persekitaran bekerja di syarikat anda dipenuhi dengan elemen toksik apabila anda menjawab begitu,” kata seorang netizen.
“Sejujurnya, jika seseorang benar-benar serius mahu bekerja dengan syarikat anda, dia akan berusaha pergi ke pejabat untuk temu duga ,” kata seorang pengguna lain yang menyokong tindakan Jeffrey. – Agensi


Lari pengawasan parol sertai geng pecah rumah
Oleh MOHD AZLI ADLAN

20 September 2022, 6:26 pm
BESUT – Geng Alif Buntal yang aktif dalam kegiatan pecah rumah dan mencuri motosikal di daerah ini ditumpaskan polis kelmarin.
Kegiatan kumpulan itu terbongkar dengan penahanan seorang lelaki berusia 22 tahun dipercayai ahli geng itu di sebuah pasar borong di daerah ini pada pukul 2 pagi.
Ketua Polis Daerah Besut, Superintendan Abdul Rozak Muhammad berkata, siasatan awal mendapati Geng Alif Buntal terlibat sekurang-kurangnya enam kes pecah rumah dan enam kes curi motosikal di sekitar daerah ini.
“Lelaki itu memiliki 11 rekod jenayah dan sedang menjalani proses pengawasan parol di Damansara, Selangor, tetapi melarikan diri.
“Sepanjang tempoh melarikan diri itu, suspek yang sepatutnya tamat parol bulan depan membentuk kumpulan jenayah terbabit bersama dua lelaki lain yang masih bebas,” katanya pada sidang akhbar di sini hari ini.
Abdul Rozak berkata, siasatan mendapati modus operandi Geng Alif Buntal adalah menyasarkan rumah tidak penghuni. Mereka membuka pintu rumah menggunakan pemutar skru.

“Setakat ini, polis menjumpai semula sebahagian barangan dicuri iaitu enam motosikal, komputer riba dan telefon bimbit bernilai RM25,000.
“Dua lagi lelaki dikenali sebagai Mat Chah dan Mat Daha sedang dicari bagi membantu siasatan,” katanya. – KOSMO! ONLINE


Leher terdedah, Nabila Razali ditegur
Oleh MOHAMMAD SHAHEMY AZMI

20 September 2022, 5:31 pm
PETALING JAYA – Selepas isu pakaian ketat, penyanyi Nabila Razali sekali lagi ditegur peminatnya gara-gara memuat naik foto menampakkan bahagian auratnya walaupun membawakan imej wanita berhijab.
Menerusi hantaran yang dimuat naik dalam Instagram miliknya, Nabila, 29, berkongsi beberapa keping foto ketika sedang bersantai sewaktu bercuti.
“Tenang ribut jiwa,” tulis pemilik nama penuh Nur Nabila Mohd Razali itu dalam ruangan kapsyen foto tersebut.
Bagaimanapun, foto pelantun lagu Peluang Kedua yang dipercayai diambil ketika bercuti di Pulau Langkawi, Kedah itu menerima teguran peminat selepas Nabila mempamerkan bahagian lehernya walaupun memakai hijab.
Beberapa komen yang ditinggalkan peminat menegur penyanyi dan juga bergelar pelakon itu supaya memakai hijab dengan sempurna dan menutup bahagian lehernya.
“Bella (panggilannya) tutup leher ya comel,” tegur seorang peminatnya.

“Pakai tudung tutup leher awak,” kata seorang lagi peminatnya.
“Leher itu aurat. Tutup aurat awak,” tulis seorang lagi pengguna Instagram.
Bukan itu sahaja, peminatnya juga melahirkan rasa bimbang apabila melihat keadaan penyanyi itu kelihatan pucat seperti tidak sihat.
“Kenapa Bella nampak pucat?” soal seorang pengikutnya.
Sebelum ini, Nabila pernah dikecam peminat selepas berkongsi foto memakai baju renang ketika melakukan aktiviti riadah di laut.
Namun Nabila berkata, dia akan meminta kebenaran daripada ibunya, Shamsidah Abd. Rahman terlebih dahulu sebelum membuat sebarang perkongsian termasuk gambar dalam media sosial.
Menurutnya, dia tidak akan memuat naik sebarang kandungan sekiranya tidak mendapat keizinan daripada orang tuanya agar tindakannya itu nanti tidak melanggar sensitiviti umum. – KOSMO! ONLINE


Pemandu trak pikap dipuji lekat makanan percuma pada kenderaan
Oleh KOSMO!

20 September 2022, 5:30 pm
BANGKOK – Seorang pemandu kenderaan pacuan empat roda di wilayah Chiang Rai, Thailand mendapat pujian pengguna TikTok kerana melekatkan pelbagai jenis makanan ringan dan pelitup muka pada badan trak miliknya untuk diambil oleh orang ramai secara percuma.
Menurut laman berita Thaiger, video yang memaparkan trak pikap berwarna putih itu dimuat naik Jumaat lalu oleh seorang pengguna TikTok.
“Anda amat baik hati. Chiang Rai hebat,” demikian menurut keterangan pada video tersebut.
Dalam video itu, sejumlah makanan ringan dan pelitup muka dilekatkan  pada badan trak pikap tersebut beserta sehelai kertas yang bertulis: “Ambil secara percuma.”
Ketika trak berkenaan berhenti di sebuah persimpangan lampu isyarat,  kelihatan dua kanak-kanak lelaki pergi ke arah kenderaan itu dan mengambil beberapa makanan ringan. Mereka tidak lupa  mengucapkan terima kasih kepada pemandunya.
Video tersebut menjadi tular dengan pengguna media sosial Thailand memuji sikap pemurah  pemandu berkenaan.

“Idea yang sangat bernas. Saya rasa gembira menonton video ini,” kata seorang netizen.
“Kedua-dua pemandu dan penerima berasa gembira,” ujar seorang lagi pengguna media sosial. – Agensi


Ahmad Dzaffir kini Ketua Polis Negeri Sembilan baharu
Oleh NOR SHAFAWATI YUP

20 September 2022, 6:16 pm
SEREMBAN – Ibu Pejabat Polis Kontinjen (IPK) Negeri Sembilan menyaksikan pelantikan Ketua Polis Negeri baharu, Deputi Komisioner Polis (DCP) Ahmad Dzaffir Mohd. Yussof bagi menggantikan Datuk Ruslan Khalid berkuat kuasa hari ini.
Ahmad Dzaffir yang merupakan bekas Komandan Maktab Polis Diraja Malaysia (PDRM) Kuala Lumpur akan menggantikan Ruslan yang akan bersara wajib selepas lima bulan berkhidmat di Negeri Sembilan.
Majlis serah terima tugas disaksikan Pengarah Jabatan Integriti dan Pematuhan Standard (JIPS) Bukit Aman, Datuk Seri Azri Ahmad di IPK Negeri Sembilan di sini hari ini.
Turut berlangsung majlis serah terima tugas Pengerusi Persatuan Keluarga Polis (Perkep) negeri antara Datin Rohayah Harun dengan Deputi Superitendan Erny Yusnida Che Yusoff.
Ahmad Dzaffir ketika ditemui berharap dapat menjalankan tugas seperti mana fokus yang ditekankan Ketua Polis Negara, Datuk Seri Acryl Sani Abdullah Sani iaitu memperkasakan integriti, memperkasakan penyampaian perkhidmatan dan mendokong dasar-dasar kerajaan untuk kesejahteraan masyarakat.
“Menjadi fokus saya untuk membanteras aktiviti bersindiket seperti judi, dadah dan ‘scam’ yang mana kita tahu ‘scam’ menjadi trend terkini sejak Covid-19 dan melibatkan kerugian berjuta-juta ringgit,” katanya.- KOSMO! ONLINE


Majlis doa selamat di tanah perkuburan meriah, siap ada pelamin
Oleh KOSMO!

20 September 2022, 6:21 pm
PETALING JAYA – Tular sebuah video memaparkan suasana meriah sekitar majlis doa selamat yang diadakan di kawasan tanah perkuburan sehingga menjadi persoalan dalam kalangan pengguna media sosial apabila keadaannya seolah-olah seperti kenduri kahwin.
Difahamkan kejadian tersebut berlaku di negara seberang baru-baru ini.
Menerusi video yang dikongsikan pengguna Twitter, Malegue Arrasyid, dapat dilihat beberapa khemah yang lengkap dihias dengan gubahan bunga serta lampu hiasan turut disediakan buat para tetamu.
Lebih menghairankan, suasana yang disajikan tidak seperti kebiasaan majlis doa selamat sehingga menimbulkan tanda tanya mengenai tujuan majlis tersebut yang dikatakan terlalu keterlaluan dan pelik bagi masyarakat di negara lain.
“Siap ada pelamin, tapi tempatnya di kawasan kubur,” ciapnya.
“Pelik-pelik ajarannya, ini kalau lalu tak tahu majlis apa memang ingat kenduri kahwin, sekali pandang, penuh kubur bawah khemah,” kata Salina.

Sementara itu, menurut seorang pengguna Twitter yang lain, Iqbal Ayman, katanya kebiasaan majlis tersebut diadakan bertujuan mendapatkan keberkatan di makam para ilmuan.
“Biasanya ini di Indonesia, mereka nak ambil berkat di makam para wali atau ulama dekat sana. Cuma ini terlalu berlebihan,” ciapnya. – KOSMO! ONLINE


MSN nafi tak ikut standard jadual olahraga
Oleh MUHAMMAD ZUHAILY BADLISHAH

20 September 2022, 6:18 pm
KUALA LUMPUR – Majlis Sukan Negara (MSN) menjelaskan, jadual sukan olahraga pada temasya Sukan Malaysia (Sukma) 2022 baru-baru ini berjalan mengikut amalan standard ditetapkan di pelbagai pertandingan.
Ia susulan rungutan beberapa pihak terhadap penganjuran sukan olahraga yang melabuhkan tirainya di Stadum Nasional, Bukit Jalil pada 18 September lalu, mencetuskan pelbagai masalah kepada kontinjen bertanding.
Menurut kenyataan daripada Jawatankuasa Media dan Publisiti MSN, kesemua jadual olahraga telah diputuskan secara bersama oleh penganjur Sukma 2022 dan Kesatuan Olahraga Malaysia (KOM).
“Jadual acara-acara telah dimaklumkan lebih awal kepada setiap pasukan yang mempunyai masa mencukupi untuk menyusun penyertaan atlet masing-masing mengambil kira faktor prestasi serta jarak masa rehat.
“Masalah kecederaan yang dilaporkan berkemungkinan berpunca daripada tindakan segelintir negeri menyenaraikan seseorang atlet dalam banyak acara tanpa mengambil kira tempoh rehat mencukupi buat mereka.
“Penjelasan ini bertujuan memperbetulkan dakwaan ketua jurulatih Terengganu, Zaki Sadri yang mendakwa penjadualan acara dibuat tanpa merujuk kepada pihak berpengalaman.

“Beliau seharusnya tahu sukan bertemasya seperti Sukan SEA dan Sukan Asia, acara-acara olahraga juga dilangsungkan pada sesi pagi selain sesi petang dan sesi sebelah malam,” menurut kenyataan itu.
MSN turut menjelaskan rungutan jurulatih jalan kaki Wilayah Persekutuan, V. Subramaniam adalah tidak benar selepas beliau mendakwa atlet jalan kaki 5,000 meter (m) terpaksa menghabiskan jarak tambahan 400m.
“Subramaniam dan pasukan (Wilayah Persekutuan) Kuala Lumpur juga tidak pernah mengemukakan sebarang bantahan rasmi dan bukti-bukti kepada penganjur bagi menyokong dakwaan mereka itu,” jelas MSN.
Sehubungan itu, penganjur menggesa jurulatih dan pegawai pasukan merujuk kepada pengurusan kontinjen masing-masing yang sentiasa mendapat maklumat terkini serta terperinci sebelum membangkitkan sebarang isu. – KOSMO! ONLINE


Tujuh tahun jadikan anak hamba seks, lelaki dijel 426 tahun, 240 sebatan
Oleh MUHAMMAD SHAHIZAM TAZALI

20 September 2022, 4:41 pm
MELAKA – Tindakan tidak berperikemanusiaan seorang lelaki menjadikan dua anak kandungnya sebagai hamba seks selama tujuh tahun berbalas apabila dijatuhi hukuman penjara 426 tahun dan 240 sebatan oleh Mahkamah Sesyen Ayer Keroh, di sini, hari ini.
Hakim Nariman Badruddin menjatuhkan hukuman itu terhadap tertuduh berusia 56 tahun yang membuat pengakuan bersalah ke atas 28 pertuduhan membabitkan kesalahan merogol, melakukan seks luar tabii dan amang seksual fizikal.
Mengikut fakta kes, tertuduh yang bekerja sebagai penyelia syarikat pelaburan telah melakukan perbuatan itu di kediamannya di dalam daerah Melaka tengah selepas kedua-dua mangsa mencecah usia 12 tahun.
Tertuduh turut menggunakan alat mainan seks terhadap mangsa selain berani melakukan perbuatan terkutuk itu ketika isterinya berada di rumah.
Perbuatan itu terbongkar selepas isterinya melihat tertuduh sedang merogol anak keduanya dalam sebuah bilik pada 5 September lalu.
Terdahulu, Timbalan Pendakwa Raya, Anis Najwa Nazari memohon hukuman berat dengan tempoh pengasingan yang lama dikenakan terhadap tertuduh.

Tertuduh yang tidak diwakili peguam bagaimanapun merayu agar mahkamah mengambil kira keadaan kesihatannya yang merosot selain telah insaf dan mendakwa keluarganya sudah memaafkan perbuatannya.
Selepas mempertimbangkan pengakuan bersalah dan rayuan tertuduh, fakta kes, keterangan impak mangsa serta hujah pendakwaan, Nariman menjatuhkan hukuman penjara keseluruhan selama 426 tahun dan 240 sebatan terhadap tertuduh.
Beliau bagaimanapun memerintahkan hukuman penjara itu berjalan secara serentak dan berperingkat dari tarikh tertuduh ditangkap iaitu pada 18 September 2022, sekali gus menjadikan hukuman penjara dijalani selama 45 tahun dan maksimum 24 sebatan.
Sementara itu, dalam prosiding berasingan, tertuduh dihukum penjara dua tahun oleh Mahkamah Majistret kerana mengugut untuk membunuh isteri dan anak-anaknya.
Majistret Mazana Sinin mengarahkan hukuman tersebut berjalan dari tarikh tertuduh ditangkap. – KOSMO! ONLINE


Malaysia-UAE perkukuh kerjasama menteri dan angkatan tentera pertahanan
Oleh ALWANI ZAFIRAH

20 September 2022, 4:20 pm
PETALING JAYA – Malaysia dan Emiriah Arab Bersatu (UAE) sedia memperkukuhkan lagi kerjasama hubungan pertahanan akrab antara menteri dan angkatan tentera masing-masing.
Menteri Kanan Pertahanan, Datuk Seri Hishammuddin Tun Hussein berkata, pertemuannya bersama Menteri Negara bagi Hal Ehwal Pertahanan, Tuan Yang Terutama (TYT), Mohammed Ahmed Al Bowardi di Ibu Pejabat Kementerian Pertahanan UAE telah membawa kepada persetujuan empat kesepakatan penting.
“Saya dan TYT Mohammed Ahmed Al Bowardi mengadakan mesyuarat dua hala yang menumpukan terhadap hubungan pertahanan akrab antara menteri dan angkatan tentera masing-masing.
“Mesyuarat berjalan lancar serta amat membina sekaligus membawa kepada beberapa kesepakatan penting seperti mengadakan latihan dua hala bersama antara Angkatan Tentera Malaysia (ATM) dan Angkatan Tentera UAE,” katanya dalam satu kenyataan hari ini.
Hishammuddin yang ketika ini dalam rangka lawatan rasmi ke UAE bagi bertemu beberapa pemimpin tertinggi kerajaan negara tersebut bersama beberapa barisan delegasi Malaysia.
Menurut Hishammuddin, latihan tersebut akan tertumpu di kawasan darat khususnya melibatkan Tentera Darat Malaysia (TDM) dan Angkatan Darat UAE.

“Selain itu, meningkatkan pertukaran dan latihan pegawai ketenteraan antara kedua-dua angkatan tentera serta penglibatan antara ketenteraan (military to military) di peringkat tertinggi.
“Perkara ini turut dipersetujui oleh Panglima ATM dan Ketua Staf Angkatan Tentera UAE, Leftenan Jeneral Hamad Mohammed Thani al-Rumaithi,” jelasnya.
Katanya lagi, pertemuan tersebut turut memperlihatkan kedua-dua negara besar ini bersetuju mengeratkan kerjasama berkaitan industri pertahanan terutama berhubung Dasar Industri Pertahanan dan Keselamatan Negara (DIPKN) Malaysia.
Dalam pada itu, Hishammuddin juga mengambil kesempatan untuk menyampaikan jemputan kepada TYT Mohammed Ahmed untuk hadir ke Langkawi International Maritime and Aerospace (LIMA) pada 23 hingga 27 Mei 2023. – KOSMO! ONLINE


Majoriti rakyat Korea Selatan setuju BTS diberi pengecualian khidmat tentera
Oleh KOSMO!

20 September 2022, 4:35 pm
SEOUL – Tinjauan pendapat umum di Korea Selatan baru-baru ini menunjukkan 60.9 peratus orang awam bersetuju undang-undang kerahan tenaga mandatori dirombak bagi memberi pengecualian kepada golongan selebriti seperti kumpulan K-pop terkenal dunia, BTS, lapor akhbar The Maniachi semalam.
Tinjauan itu ditugaskan oleh Jawatankuasa Pertahanan Nasional Dewan Negara kepada syarikat kaji selidik Korea Selatan, Realmeter.
Keputusan kaji selidik itu bakal mencetuskan perdebatan mengenai isu tersebut. Sebelum ini, anggota-anggota Parlimen daripada parti pemerintah dan pembangkang telah meminta supaya undang-undang tersebut dirombak.
Kementerian Pertahanan Korea Selatan bagaimanapun keberatan melihat undang-undang itu diubah.
Pada masa ini, undang-undang sama hanya mengecualikan atlet elit dan pemenang pertandingan artistik daripada menyertai perkhidmatan tentera yang diwajibkan kepada semua lelaki yang layak.
Anggota-anggota Parlimen ketika ini mendesak supaya pengecualian kerahan tenaga itu diperluaskan kepada sektor budaya pop.

Tinjauan pendapat melibatkan kira-kira 1,000 orang di seluruh negara pada Rabu dan Khamis lalu menunjukkan cuma 34.3 peratus rakyat Korea Selatan menentang undang-undang itu dirombak.
Di tengah-tengah gesaan anggota Parlimen untuk mengubah undang-undang khidmat tentera itu, Menteri Pertahanan, Lee Jong Seop memberitahu Parlimen pada 31 Ogos lalu bahawa beliau akan melakukan tinjauan pendapat yang akan digunakan dalam penggubalan dasar.
Keesokan harinya, Kementerian Pertahanan berkata bahawa mereka bukan pihak yang menjalankan tinjauan berkenaan.
Ahli tertua BTS yang dianggotai oleh tujuh anggota, Jin akan mencecah usia 30 tahun pada hujung tahun ini. Dia perlu memulakan perkhidmatan mandatori di bawah undang-undang semasa.
Jawatankuasa Pertahanan Kebangsaan Parlimen berkata, berikutan tinjauan awam tersebut, pihaknya berhasrat untuk mencapai kesimpulan mengenai perbahasan isu berkaitan tidak lama lagi. – AGENSI


Usaha sama PCG, ExxonMobil dalam bidang kitaran semula plastik
Oleh KOSMO!

20 September 2022, 5:30 pm
PETALING JAYA – Petronas Chemicals Group Berhad (PCG) telah memeterai memorandum persefahaman (MoU) dengan ExxonMobil untuk meneliti potensi dalam penerapan teknologi pengitaran semula plastik maju yang berskala besar bagi membantu mewujudkan ekonomi sirkular untuk plastik di Malaysia.
Melalui MoU tersebut, kedua-dua Kumpulan  juga akan menilai peluang untuk menyokong penambahbaikan dalam pengutipan dan pengasingan sisa plastik di negara ini.
Pengarah Urusan dan Ketua Pegawai Eksekutif PCG, Ir. Mohd Yusri Mohamed Yusof berkata, usaha sama ini merupakan satu lagi langkah penting ke arah peralihan kepada ekonomi sirkular berikutan peningkatan permintaan untuk produk sirkular dan menandakan komitmen Kumpulan untuk menggunakan bahan mentah yang telah dikitar semula dalam industri kimia.
“PCG sentiasa menerokai dan melaksanakan teknologi inovatif untuk membangunkan penyelesaian mampan yang diminta oleh pelanggan,” katanya.
Beliau berkata demikian dalam kenyataan bersempena pemeteraian MoU antara PCG dengan ExxonMobil yang diwakili oleh  Naib Presiden Pembangunan Pemasaran Baharunya, Dave Andrew.
MoU ini dibina berdasarkan perkongsian lama antara ExxonMobil dan Petronas yang telah menyaksikan pelbagai kerjasama dan usaha perniagaan yang berjaya antara kedua-dua pihak di Malaysia dan luar negara.

PCG komited ke arah mempercepatkan peralihan rantau ini kepada ekonomi yang lebih sirkular untuk bahan plastik.
Sehubungan itu, Kumpulan sedang menjalankan beberapa kajian kebolehlaksanaan berkenaan pengitaran semula plastik.  -KOSMO! ONLINE


MyIPO tawar dana RM4 juta fail Harta Intelek
Oleh SALEHUDIN MAT RASAD

20 September 2022, 4:10 pm
BENTONG – Kerajaan melalui Perbadanan Harta Intelek Malaysia (MyIPO)  menawarkan Dana Pemfailan  harta Intelek 2.0 sebanyak RM4 juta kepada usahawan yang layak bagi tempoh empat tahun bermula tahun ini sehingga 2025.
Menteri Perdagangan Dalam Negeri dan Hal Ehwal Pengguna Datuk Sri Alexander Nanda Linggi berkata, sebanyak RM504,869 dibelanjakan bagi membiayai 552 permohonan daripada 1,181 permohonan keseluruhan.
“Dana ini telah mendapat sambutan yang amat baik dalam kalangan usahawan dan baki permohonan masih disaring mengikut kriteria kelayakan pemohon.
“Pihak MyIPO akan bantu  pemohon yang tidak  memenuhi kriteria supaya mereka layak menerima dana,” katanya pada program Belia Berinovasi:Aspirasi Keluarga Malaysia di Maktab Rendah Sains MARA ( MRSM) Bentong di sini hari ini.
Menurutnya, sehingga 15 September  2022, baki RM495,130 masih dalam proses penyaringan melibatkan komponen harta intelek yang dimohon merupakan cap dagangan (300), paten (21), hak cipta (75), reka bentuk perindustrian (3) dan petunjuk geografi (2).
Tambah beliau, dana itu merangkumi pembiayaan bagi fi rasmi pemfailan harta intelek kepada MyIPO,kos carian dan penderafan oleh ejen paten yang dilantik MyIPO bagi permohonan paten dan pembaharuan utiliti.

Dalam pada itu beliau berkata,, tawaran Dana Pemfailan Harta Intelek 2.0 terbuka kepada kalangan usahawan yang berhasrat mempatenkan hak cipta produk.
Jelasnya,walaupun dana itu mendapat sambutan baik dalam kalangan usahawan tetapi promosi berkaitan perlu diperhebat dengan sokongan pelbagai agensi lain. – KOSMO! ONLINE.


Mahkamah: Pernyataan saksi pembelaan relevan sebagai keterangan – peguam
Oleh NORLIZAH ABAS

20 September 2022, 5:01 pm
KUALA LUMPUR – Pernyataan bertulis bekas pegawai kanan tentera yang dikemukakan pada perbicaraan Datuk Seri Ahmad Zahid Hamidi disifatkan relevan dan wajar diterima masuk sepenuhnya oleh Mahkamah Tinggi di sini sebagai keterangan.
Peguam Datuk Hisyam Teh Poh Teik berhujah, pernyataan Mejar Jeneral (B) Datuk Fadzlette Othman Merican Idris Merican penting bertujuan mencabar kredibiliti dan perlakuan bekas Setiausaha Eksekutif Ahmad Zahid, Mejar Mazlina [email protected].
Hujah beliau, Fadzlette merupakan saksi pembelaan bebas dan keterangan beliau material bagi menunjukkan perlakuan Mazlina yang disifatkan cuai, enggan menurut perintah dan membelakangkan arahan yang diberikan.
Sehubungan itu, Hisyam berhujah, pernyataan bertulis Fadzlette tidak sepatutnya dipadam dan wajar diterima keseluruhannya dalam perbicaraan tersebut selagi keterangannya relevan bagi menyanggah kredibiliti Mazlina.
Sementara itu, Timbalan Pendakwa Raya Datuk Raja Rozela Raja Toran berhujah, tiada bukti yang menunjukkan Mazlina bertindak berat sebelah dan mempunyai niat tidak baik terhadap bekas ketuanya sendiri.
Hujah beliau, Mazlina sudah disoal balas ketika kes pendakwaan berhubung kredibilitinya dan sama ada beliau saksi yang boleh dipercayai atau sebaliknya, akan ditentukan oleh hakim bicara pada akhir perbicaraan kelak.

Semalam, Raja Rozela memohon perenggan 16 hingga 30 dalam pernyataan bertulis Fadzlette dipadam kerana ia dilihat sebagai satu lagi percubaan untuk menggugat kredibiliti Mazlina yang merupakan salah seorang saksi utama pendakwaan dalam kes tersebut.
Hakim Datuk Collin Lawrence Sequerah menetapkan esok bagi keputusan.- KOSMO! ONLINE


Rangka dipercayai mangsa runtuhan dihantar ke Jabatan Forensik
Oleh ASLIZA MUSA

20 September 2022, 5:30 pm
IPOH – Cebisan tulang dan rangka manusia yang ditemukan di tapak kuari dekat Keramat Pulai di sini, dihantar ke Jabatan Forensik Hospital Raja Permaisuri Bainun (HRPB) untuk bedah siasat dan pengesahan identiti.
Ketua Polis Perak, Datuk Mohd. Yusri Hassan Basri berkata, cebisan tulang dan rangka itu dijumpai di dalam sebahagian kabin jengkaut yang ditemui di lokasi tersebut hari ini.
“Pihak polis menerima maklumat pada pukul 8.30 pagi daripada pengusaha kuari mengenai penemuan serpihan jentera yang dipercayai dikendalikan oleh seorang daripada mangsa yang tertimbus dalam runtuhan batu.
“Pasukan mencari dan menyelamat yang diketuai Ketua Polis Daerah Ipoh dibantu pihak bomba dan Jabatan Mineral dan Geosains (JMG) Perak telah menemui cebisan tulang dan rangka manusia dalam kabin jentera berkenaan,” katanya dalam kenyataannya di sini hari ini.
Anggota bomba melakukan operasi mencari rangka mangsa di tapak kuari dekat Keramat Pulai, Ipoh hari ini. – Foto MUHAMAD NAZREEN SYAH MUSTHAFA
Menurut beliau, operasi mencari dan menyelamat di tempat kejadian masih diteruskan bagi mengesan seorang lagi mangsa.
“Operasi di tempat kejadian diteruskan bagi mengesan rangka jentera lain dan seorang lagi mangsa yang dipercayai masih tertimbus di bawah runtuhan batu tersebut,” katanya.

Terdahulu, Pengarah Jabatan Bomba dan Penyelamat Malaysia (JBPM) Perak, Azmi Osman ketika dihubungi mengesahkan penemuan itu dan memberitahu jengkaut berkenaan dijumpai pada pukul 11.45 pagi tadi diikuti beberapa tulang dan baju sekitar pukul 12.30 tengah hari.
Gambar dari udara operasi pasukan penyelamat mencari rangka mangsa di tapak kuari dekat Keramat Pulai, Ipoh hari ini. – Foto MUHAMAD NAZREEN SYAH MUSTHAFA
Kejadian runtuhan batu di tapak kuari pada 8 Mac lalu sekitar pukul 9.15 pagi mengakibatkan dua mangsa tertimbus iaitu Itam Lasoh, 43, dan Kheow Loo Siew Soon, 49.
Seorang lagi mangsa berusia 35 tahun yang mengalami patah tulang kaki dihantar ke HRPB untuk rawatan manakala rakannya berusia 38 tahun cedera ringan. – KOSMO! ONLINE


Polis tingkat rondaan atasi kes pecah rumah di Putrajaya
Oleh HARRITH HISHAM

20 September 2022, 4:08 pm
KUALA LUMPUR – Polis meningkatkan kekerapan rondaan ekoran peningkatan kes pecah rumah dan samun yang berlaku di sekitar kawasan Putrajaya.
Timbalan Ketua Polis Kuala Lumpur, Deputi Komisioner Datuk Yahaya Othman berkata, pihaknya telah mengarahkan Ibu Pejabat Polis Daerah (IPD) Putrajaya untuk menjalankan operasi bersepadu.
“Saya juga sudah minta Ketua Polis Daerah untuk membuat operasi khas dan meningkatkan kekerapan rondaan.
“Kita kesan beberapa sasaran mudah terutama di pinggiran bandar dan pemantauan akan ditingkatkan di kawasan terbabit,” katanya.
Beliau berkata demikian pada sidang akhbar di Ibu Pejabat Polis Kontinjen (IPK) Kuala Lumpur, di sini hari ini.
Terdahulu, polis giat memburu tiga lelaki warga asing dipercayai terlibat kes pecah rumah dan samun bersenjata di sebuah rumah di Presint 11, Putrajaya minggu lalu.

Susulan itu, kumpulan sama disyaki sekali lagi memecah masuk sebuah rumah dengan bersenjatakan parang dan kayu di Presint 9, Putrajaya, semalam.
Mengulas lanjut, Yahaya mengesahkan bahawa polis telah berjaya menahan dua orang lelaki warga asing disyaki terlibat dalam kes terbabit.
“Setakat ini, siasatan masih di peringkat awal dan maklumat lanjut akan diumumkan dalam masa terdekat,” ujarnya. – KOSMO! ONLINE


Harap bajet 2023 beri keutamaan aspek 3K di sekolah
Oleh MOHAMAD HAFIZI BIN MOHD SAID

20 September 2022, 4:03 pm
TANJUNG MALIM – Kerajaan diharapkan memberi keutamaan kepada aspek kebersihan, kesihatan dan keselamatan (3K) di sekolah dalam pembentangan Belanjawan 2023 yang dijadualkan pada 7 Oktober depan.
Timbalan Menteri Pendidikan I, Datuk Dr. Mah Hang Soon berkata, pihaknya memahami bahawa pembentangan bajet melibatkan rakyat keseluruhannya mengikut suasana dan keadaan kewangan semasa negara.
Bagaimanapun, beliau berkata, pihaknya berhasrat agar kerajaan melalui kementerian kewangan dapat memberi perhatian dalam aspek 3K melibatkan lebih 10,000 institusi di bawah Kementerian Pendidikan (KPM).
“Sudah tentunya selaku Timbalan Menteri Pendidikan saya juga kalau sebolehnya berharap dapat dana yang paling besar (bagi KPM) dalam bajet akan datang.
“kalau ikutkan hasrat saya selaku timbalan menteri, (aspek) kebersihan, kesihatan dan keselamatan anak murid kita ini selalu menjadi keutamaan,” katanya kepada pemberita selepas Majlis Sumbangan Buku kepada Sekolah-Sekolah Daerah Muallim di Dewan Muhammad Abd Aziz, Sekolah Menengah Kebangsaan (SMK) Proton City di sini hari ini.
Mengulas lanjut, Hang Soon berkata, setiap tahun KPM merupakan antara salah sebuah kementerian yang menerima peruntukan paling banyak dan besar apabila kerajaan persekutuan mengumumkan belanjawan negara.

Malah beliau berkata, peruntukan perbelanjaan KPM juga dilihat bertambah setiap tahun apabila pembentangan belanjawan diumumkan menteri kewangan di parlimen.
“Selama ini kerajaan Malaysia selalu memperuntukkan jumlah yang sangat besar untuk KPM dan ini menunjukkan kerajaan amat menititkberatkan pendidikan.
“Apa pun saya lihat untuk tahun ini untuk bajet 2023 kita cuba nak tengok dan saya pasti menteri kewangan akan dapat agihkan apa yang terbaik untuk semua kementerian termasuk KPM,” katanya. – KOSMO! ONLINE.


Cuepacs mohon kerajaan laksana segara SSPA
Oleh AHMAD SHAHERMAN SHAMSURI

20 September 2022, 5:06 pm
PETALING JAYA – Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) menggesa kerajaan menyegerakan perlaksanaan Sistem Saraan Perkhidmatan Awam (SSPA) menerusi Bajet 2023 yang akan dibentangkan 7 Oktober depan.
Presidennya, Datuk Adnan Mat berkata, ia selaras dengan komitmen Perdana Menteri, Datuk Seri Ismail Sabri Yaakob yang mahu kajian segera dilakukan ke atas SSPA supaya ia boleh dilaksanakan dalam masa terdekat.
Beliau berkata, SSPA baharu perlu dilaksanakan segera dengan mengambil kira keseluruhan aspek modal insan melibatkan saraan dan perkhidmatan agar kekal relevan dengan keperluan semasa penjawat awam.
Jelasnya, pelaksanaan SSPA ini perlu merangkumi aspek gaji minimum yang baharu sesuai dengan peningkatan kos sara hidup semasa serta keperluan latihan dan pembangunan bagi meningkatkan kecekapan perkhidmatan awam.
“Kedua-dua perkara tersebut perlu selari bagi memastikan penjawat awam dapat menyampaikan sistem perkhidmatan awam dengan lebih berkesan kepada rakyat,” katanya dalam satu kenyataan di sini hari ini.
Dalam pada itu, Adnan berkata, pelaksanaan gaji minimum RM1,500 oleh sektor swasta berkuat kuasa 1 Mei lalu juga wajar diikuti sektor awam bagi mengimbangi keperluan semasa.

Menurutnya, Cuepacs yakin penetapan gaji minimum baharu untuk sektor awam dengan diikuti latihan dan pembangunan mampu meningkatkan kecekapan sistem penyampaian perkhidmatan awam kepada rakyat.
Pada masa sama, beliau turut berharap agar kerajaan dapat meluluskan dengan segera peruntukan tambahan bagi penebusan awal award wang tunai gantian cuti rehat (GCR).
“Cuepacs mendapati peruntukan setiap kementerian dan jabatan bagi menebus GCR 80 hari seperti yang telah dikuatkuasakan tidak mencukupi dan habis digunakan.
“Keperluan peruntukan tambahan perlu disegerakan bagi tujuan tersebut untuk memberi peluang kepada penjawat awam yang memerlukannya,”ujarnya.-KOSMO! ONLINE


Pulau Pinang ke final Sukma 2022
Oleh MUHAMMAD ZUHAILY BADLISHAH

21 September 2022, 10:43 pm
SHAH ALAM – Pulau Pinang kini sebelah kaki sahaja lagi untuk merangkul ‘ibu pingat emas’ apabila melangkah ke final bola sepak temasya Sukan Malaysia (Sukma) 2022.
Kejayaan skuad Harimau Kumbang yang dibimbing Akmal Rizal Ahmad Rakhli itu hadir menerusi kemenangan tipis 1-0 ke atas Wilayah Persekutuan (Wipers) pada aksi separuh akhir di Stadium UiTM Shah Alam sebentar tadi.
Bagaimanpun, kemenangan itu dicemari dengan beberapa insiden panas di tengah padang membabitkan pertelingkahan antara pemain kedua-dua pasukan terutama di hujung perlawanan.
Lebih malang, seorang individu dipercayai daripada barisan kejurulatihan Wipers dilayangkan kad merah kerana mengejar pengadil perlawanan, Muhamad Shamil Mohd. Jaafar dalam insiden panas tersebut pada minit ke-88.
Dalam aksi itu, Pulau Pinang yang lebih banyak beraksi secara bertahan, meraih gol tunggal menerusi sepakan penalti Mohd. Danial Irfan Mohd. Nadzri pada minit ke-40.
Kapten Pulau Pinang itu memanfaatkan kesempatan itu menewaskan penjaga gol Wipers, Muhammad Azim Al Amin Kamaruddin selepas pengadil mendakwa bola terkena tangan salah seorang pemain pertahanan Wipers.

Bersambung babak kedua, gawang Pulau Pinang masih bertahan sekalipun diasak bertubi-tubi oleh jentera serangan Wipers dalam misi mencari gol penyamaan.
Bagaimanapun, hasrat skuad bimbingan Zolkipli Samion itu tampak sukar selepas Muhammad Iman Fakhrullah Zamri diarahkan keluar padang kerana mengasari pemain Pulau Pinang pada minit ke-88.
Insiden itu mencetuskan kekecohan di tepi padang sehingga memaksa perlawanan terhenti kira-kira lima minit sebelum ia disambung semula sebelum aksi tamat dengan kemenangan 1-0 buat Pulau Pinang.
Pulau Pinang akan berdepan Terengganu untuk aksi final di Stadium Bola Sepak Kuala Lumpur, Cheras pada Jumaat ini.
Terengganu mara ke perlawanan akhir selepas mencatat kemenangan 2-1 ke atas Selangor hasil jaringan daripada Muhammad Muslihuddin ‘Atiq Mat Zaid dan Muhammad Zahin Raimi Zamani hari ini. – KOSMO! ONLINE


Sukma 2022: Terengganu selangkah buru ‘ibu emas’
Oleh MUHAMAD ARDIE PUTRA SUHAIMI

21 September 2022, 9:14 pm
HULU LANGAT – Pasukan Terengganu berada di landasan yang tepat untuk menamatkan penantian 12 tahun apabila mara ke pentas final saingan bola sepak temasya Sukan Malaysia (Sukma) 2022 dengan menewaskan Selangor 2-1 sebentar tadi.
Pada aksi separuh akhir di Stadium Universiti Kebangsaan Malaysia (UKM), Bangi itu, skuad Terengganu kendalian Badrul Afzan Razali membariskan kesebelasan terbaik dalam usaha memburu ibu segala pingat itu pada edisi kali ini.
Skuad muda Sang Penyu berada dihadapan seawal minit keenam hasil jaringan Muhamad Muslihuddin Atiq Mat Zaid dengan Muhammad Zahim Raimi Zamani menambah derita Selangor pada minit ke-36.
Bersambung pada separuh masa kedua, Selangor mempamerkan kebangkitan dan berjaya merapatkan kedudukan hasil tandukan uhamad Azim Muzahhir Saipu Azlan pada minit ke-61.
Namun, gol penyamaan yang diharapkan Selangor bagi mengheret aksi ke masa tambahan tidak berhasil dengan keputusan 2-1 kekal sehingga tamat perlawanan.
Ketua jurulatih Terengganu, Badrul Afzan mengakui kemaraan pasukan ke pentas final bukanlah sesuatu yang mudah untuk direalisasikan tetapi pemain memberikan seratus peratus di atas padang.

“Asakan bertali arus yang kita lakukan terutamanya pada separuh masa pertama membuahkan hasil dengan menghasilkan dua gol.
“Tahniah buat semua pemain yang mempamerkan semangat juang tinggi dan berdisipilin sehingga tamat masa perlawanan,” katanya selepas tamat perlawanan.
Sebagai rekod, Terengganu pernah mendominasi acara bola sepak Sukma sebanyak tiga kali dalam sejarah iaitu edisi 2006, 2008 dan 2010. – KOSMO! ONLINE


Remaja cedera ditendang, kepala dipijak bapa tiri
Oleh WAT KAMAL ABAS

21 September 2022, 8:58 pm
PARIT BUNTAR – Seorang remaja perempuan berusia 19 tahun cedera teruk di bahagian muka dipercayai akibat dipukul bapa tirinya, bulan lalu.
Ketua Polis Daerah Kerian, Superintendan Mazuki Mat berkata, mangsa iaitu pengadu telah datang membuat laporan polis mendakwa dirinya dipukul lelaki pada 17 Ogos lalu di satu kediaman di Parit Buntar.
“Susulan itu, bapa tiri mangsa telah ditahan untuk membantu siasatan,” katanya dalam kenyataan hari ini.
Menurutnya, siasatan masih diteruskan dan kes disiasat di bawah Seksyen 323 Kanun Keseksaan akibat mendatangkan kecederaan dan Seksyen 18 A Akta keganasan Rumahtangga.
Terdahulu, beberapa keping gambar kecederaan yang dialami termasuk audio jeritan ketika dipukul telah dimuat naik remaja itu di Instagram sehingga menjadi tular.
Laporan polis yang dibuatnya menyatakan dia telah berjumpa dengan ibu kandungnya pada Rabu pukul 11 malam di Parit Buntar.

Bagaimanapun, berlaku pertengkaran di antara mereka, menyebabkan bapa tirinya keluar dari bilik air dan terus menampar pipi, menendang bahagian belakang badan dan memijak kepalanya. – KOSMO! ONLINE


‘Lelaki memang hebat tapi pinggan sebiji susah basuh’
Oleh KOSMO!

21 September 2022, 8:50 pm
PETALING JAYA – Satu perkongsian di media sosial menyatakan golongan lelaki sememangnya hebat dan suka membantu rakan-rakan ketika berada dalam kesusahan menjadi pendebatan ketika ini.
Menurut perkongsian tersebut, biarpun pukul 3 pagi jika terdapat kecemasan dan mendapat panggilan rakan yang berada dalam kesusahan, kaum lelaki pasti akan membantu.
Ada juga golongan lelaki ini sanggup lakukan apa sahaja demi rakannya seperti kerosakan kereta mahupun tayar motosikal pancit, mereka pasti menghulurkan bantuan.
Namun perkongsian tersebut menjelaskan, sehebat dan seringan mana tulang lelaki itu, pinggan sebiji dalam sink tidak pernah dibasuh.
Rata-rata pengguna media sosial juga bersetuju dengan perkongsian tersebut dan ada juga yang menafikan perkara itu.
Tangkap layar hantaran yang dimuat naik di media sosial.
“Dengan kawan mereka pukul 3 pagi keluar lagi kalau ada kecemasan, bantu kawan-kawan tapi dekat rumah sampah dan pinggan tidak pernahnya basuh.

“Mungkin kaum lelaki ni begitu semuanya, dengan kawan ni mereka akan saling bantu membantu, suami saya pun sama,” jelas Farrah Hannan.
“Tidak semua rasanya, suami saya biasa sahaja malah dia yang bantu cuci baju dan pinggan dalam sink selama ini.
“Tiada istilah dia hanya bantu kawannya sahaja, suami akan pastikan kerja rumah yang saya tidak sempat siapkan, dia akan bantu walaubagaimana sekalipun,” jelas Suhanan Samudin. – KOSMO! ONLINE.


Fasiliti awam, sekolah asrama dijadikan PPS bermula 1 Oktober
Oleh MOHD RIDZAUDDIN ROSLAN

21 September 2022, 9:10 pm
PUTRAJAYA – Kerajaan memutuskan operasi penempatan mangsa-mangsa banjir dilaksanakan dengan mengambil kira keselesaan dan kebajikan Keluarga Malaysia secara keseluruhannya.
Ketua Setiausaha Negara, Tan Sri Mohd. Zuki Ali berkata, perkara itu diputuskan menerusi Mesyuarat Jemaah Menteri hari ini mengenai kesiapsiagaan bagi menghadapi Monsun Timur Laut 2022/2023.
Kata beliau, Kementerian Pendidikan dan agensi berkaitan memberi kebenaran kepada penggunaan premis-premis awam dan sekolah-sekolah berasrama yang mempunyai fasiliti lengkap dan selesa sebagai pilihan utama Pusat Pemindahan Sementara (PPS) berkuat kuasa pada 1 Oktober ini.
“Bagi memastikan kelancaran operasi di lapangan, Arahan Majlis Keselamatan Negara (MKN) 20 menetapkan bahawa Pegawai Daerah sebagai Pengerusi Jawatankuasa Pengurusan Bencana Daerah mempunyai kuasa mengenal pasti dan mengisytiharkan mana-mana premis awam dan sekolah terutamanya sekolah berasrama untuk dijadikan sebagai PPS.
“Pelbagai agensi kerajaan melalui Jawatankuasa Pengurusan Bencana di semua peringkat sentiasa bekerjasama untuk terus meningkatkan kesiapsiagaan dalam menghadapi sebarang bencana,” katanya dalam kenyataan di sini tadi.
Ujarnya, ini bagi memastikan Keluarga Malaysia yang terkesan mendapat penempatan selesa, perlindungan selamat serta kebajikan terjamin sepanjang berada di PPS. – KOSMO! ONLINE


Populasi semut 2.5 juta kali lebih banyak berbanding manusia
Oleh KOSMO!

21 September 2022, 9:00 pm
WASHINGTON – Satu kajian terbaharu mendedahkan bahawa populasi semut di Bumi dianggarkan 2.5 juta kali ganda lebih banyak berbanding manusia, lapor saluran berita NBC News semalam.
Jumlah keseluruhan semut yang dianggarkan itu adalah sebanyak 20 kuadrilion atau 20,000,000,000,000,000 ekor.
Sepasukan penyelidik dari Australia, Jeman dan Hong Kong menganalisis 489 kajian yang mengumpul data mengenai semut tanah dan semut pokok di habitat berbeza merentasi semua benua yang menerbitkan anggaran itu.
Penyelidikan itu membantu para saintis memahami peranan yang dimainkan oleh semut dalam ekosistem dan menyediakan cara untuk menilai bagaimana serangga itu dan beberapa spesies lain dipengaruhi oleh ancaman seperti perubahan iklim.
“Keputusan kami memberikan garis dasar penting untuk meneroka corak populasi semut di alam sekitar dan menjejaki tindak balas serangga terhadap perubahan alam sekitar,” tulis saintis dalam kajian itu.
Kajian itu diterbitkan Isnin lalu dalam jurnal Proceedings of the National Academy of Sciences.

“Kami mendapati bahawa terdapat banyak semut di Bumi, yang benar-benar menekankan nilai ekologi mereka,” kata Mark Wong dari Fakulti Sains Biologi di Universiti Western Australia. – AGENSI


99 mangsa sindiket penipuan kerja masih gagal dikesan
Oleh AMREE AHMAD

21 September 2022, 11:10 pm
PUTRAJAYA – Sejumlah 301 laporan berhubung kes mangsa sindiket penipuan tawaran pekerjaan di luar negara diterima setakat hari ini.
Kementerian Luar dalam satu kenyataan berkata, daripada jumlah itu, seramai 168 mangsa sudah berjaya diselamatkan dan selamat pulang ke tanah air, manakala 34 orang lagi berada di depoh tahanan imigresen negara terlibat.
“Baki 99 individu yang dilaporkan waris masih gagal ditemui dan sedang dikesan oleh pihak berkuasa di negara tersebut,” katanya di sini tadi.
Katanya, angka berkenaan turut melibatkan seramai 54 orang di Myanmar, 28 orang di Laos dan 12 orang di Thailand yang sedang giat dijejaki oleh pihak kedutaan Malaysia di negara tersebut.
“Susulan itu, kami jaminan bahawa usaha pengesanan, menyelamat dan membawa balik warga Malaysia yang menjadi mangsa sindiket masih terus dipergiatkan termasuk di Kemboja,” jelasnya.
Semalam, seramai 15 orang mangsa selamat tiba di Lapangan Terbang Antarabangsa Kuala Lumpur (KLIA) dari Phnom Penh melalui pesawat Air Asia penerbangan AK 535 pada pukul 11.50 malam.

Sebelum ini, Menteri Luar, Datuk Seri Saifuddin Abdullah telah mengadakan perjumpaan secara maya bersama duta besar di empat negara itu selain terus berusaha keras untuk membawa warganegara terkandas pulang ke tanah air.
Dalam pada itu, Menteri di Jabatan Perdana Menteri (Tugas-Tugas Khas), Datuk Dr. Abdul Latiff Ahmad hari ini telah membawa isu itu untuk dimaklumkan dalam mesyuarat Kabinet.
Susulan itu, Perdana Menteri, Datuk Seri Ismail Sabri telah mengarahkan agar satu jawatankuasa khas ditubuhkan bagi menyelesaikan isu berkenaan. – KOSMO! ONLINE


Lagi klinik desa terbakar di Sabak Bernam
Oleh ISKANDAR SHAH MOHAMED

21 September 2022, 9:31 pm
SABAK BERNAM – Suasana di Kampung Batu 4 di Jalan Sekolah, Sepintas di sini, gempar apabila sebuah klinik desa di kawasan itu musnah dalam kebakaran, petang tadi.
Kebakaran kira-kira pukul 5 petang itu merupakan kejadian kedua selepas kemusnahan Klinik Kesihatan Parit Baru, Sungai Air Tawar pada 12 September lalu.
Pengarah Bomba Selangor, Norazam Khamis berkata, sepasukan 13 anggota dan pegawai bersama jentera dikejarkan ke lokasi selepas menerima panggilan kecemasan pukul 5.08 petang.
“Pemeriksaan mendapati api sedang marak memusnahkan bangunan klinik berstruktur kayu tersebut.
“Namun, kebakaran berjaya dikawal dan dipadamkan sepenuhnya pukul 5.46 petang,” katanya ketika dihubungi malam tadi.
Jelas Norazam, ketika kejadian seorang wanita yang juga kakitangan klinik berusia lingkungan 30-an berada di premis tersebut.

“Dia bagaimanapun berjaya menyelamatkan diri dan tidak mengalami kecederaan,” ujarnya.
Tambah Norazam, punca sebenar kejadian dan anggaran kerugian masih dalam siasatan. – KOSMO! ONLINE


Sukma: Ragbi Selangor mahu tamatkan penantian 14 tahun
Oleh MUHAMMAD RIDUAN MOHD HANAFIAH

21 September 2022, 9:54 pm
SHAH ALAM – Pasukan ragbi Selangor melangkah ke pentas separuh akhir Sukan Malaysia (Sukma) MSN 2022 selepas melakukan kejutan dengan menumbangkan naib juara 2018 , Terengganu di Padang Ragbi, UiTM hari ini.
Pada aksi suku akhir tersebut, Selangor tampil garang apabila menewaskan Terengganu dengan keputusan 19-12 menerusi tiga try dan dua conversion.
Terengganu yang cuba bangkit mencari mata penyamaan pada saingan tersebut hanya melakukan dua try dan satu conversion, sekali gus menutup peluang mereka ke separuh akhir.
Pengurus pasukan ragbi Selangor, Darmadi Karya Ariffin mengakui berbangga dengan pencapaian anak didiknya, namun mengakui misi mereka belum berakhir apabila akan menentang juara bertahan dari Kelantan esok.
“Pasukan melakukan persiapan cukup baik sebelum menuju ke Sukma dan pada hari ini mereka tahu apa yang perlu dilakukan bila berdepan pasukan hebat seperti Terengganu.
“Selangor juga sudah lama tidak menggenggam pingat pada Sukma. Kali terakhir kami meraih pingat pada 2008 iaitu gangsa. Jadi, pemain bermain dengan cukup baik.

“Saya harap pada perlawanan separuh akhir esok, Selangor mampu mencipta kejutan sekali lagi bila berdepan Kelantan untuk merebut tempat ke final.
“Bagi saya ia bukan satu misi mustahil. Jadi esok, Selangor akan memberikan perlawanan terbaik,” katanya ketika ditemui sejurus tamat perlawanan.
Sementara itu, Pahang yang menewaskan pasukan Sabah 10-07 pada aksi suku akhir akan berdepan Negeri Sembilan untuk merebut tempat ke final.
Untuk rekod, Pahang ketika ini dalam misi memburu pingat emas sulung mereka pada temasya dwitahunan tersebut. KOSMO! ONLINE


Pelajar dakwa nyaris diculik tiga lelaki ketika tunggu van sekolah
Oleh OTHMAN YAHAYA

21 September 2022, 9:05 pm
SUNGAI PETANI – Seorang pelajar lelaki mendakwa dia hampir diculik tiga lelaki yang menaiki kenderaan pelbagai guna (MPV) jenis Nissan Grand Livina dalam kejadian di Tanjung Dawai dekat sini hari ini.
Kejadian kira-kira pukul 6.55 pagi itu berlaku ketika pelajar berusia 13 tahun terbabit sedang menunggu van sekolah.
Menurut mangsa, dia menunggu van itu bersendirian sebelum dihampiri MPV Grand Livina berwarna kelabu dinaiki tiga lelaki.
“Pagi tadi saya menunggu van sekolah di hadapan sebuah kedai runcit di pekan Tanjung Dawai.
“Tiba-tiba sebuah kereta berwarna kelabu yang dipandu laju dari arah bangunan Arked Mara berhenti di hadapan saya sebelum dua lelaki turun sambil meminta saya menaiki kenderaan itu,” dakwanya ketika ditemui di sini hari ini.
Menurut anak kedua daripada enam beradik itu, dia yang tidak mengenali dua individu tersebut kemudian bertindak mengundurkan diri.

“Mereka sempat memegang bahu sebelum saya meronta dan berlari pulang ke rumah di Kampung Kepala Tanjung terletak kira-kira 100 meter untuk memaklumkan kepada ibu.
“Melihat saya berjaya melepaskan diri, dua lelaki itu kembali memasuki kenderaan itu sambil dipandu pergi oleh seorang lagi kawan mereka,” dakwanya.
Sementara itu, ibu pelajar terbabit berusia 32 tahun berkata, dia cemas apabila melihat anaknya berlari pulang ke rumah dengan wajah pucat sambil menangis teresak-esak.
“Saya terkejut melihat keadaannya seperti dalam ketakutan sebelum memintanya menenangkan diri.
“Selepas beberapa minit kemudian dia memaklumkan ada orang cuba menculiknya menggunakan sebuah kenderaan,” katanya.
Tambahnya, dia seterusnya meminta suaminya membuat laporan polis berhubung kejadian.
“Saya terkejut dengan kejadian ini yang mana suami saya yang bekerja sebagai nelayan tidak pernah bergaduh dengan sesiapa sehingga membuatkan orang berdendam dan cuba menculik anak,” katanya.
Sementara itu, Ketua Polis Daerah Kuala Muda, Asisten Komisioner Zaidy Che Hassan ketika dihubungi mengesahkan menerima laporan berhubung kejadian, namun enggan mengulas lanjut kerana masih menjalankan siasatan. – KOSMO! ONLINE


PPUSMB tingkat perkhidmatan untuk masyarakat setempat
Oleh SITI NUR MAS ERAH AMRAN

21 September 2022, 7:03 pm
SEBERANG PERAI – Pusat Perubatan Universiti Sains Malaysia (USM) Bertam (PPUSMB) bakal dimajukan sebagai sebuah hospital yang memiliki pelbagai kepakaran dan kemudahan merangkumi fasiliti perubatan dan pergigian khusus buat masyarakat setempat menjelang tahun 2027.
PPUSMB yang dijenamakan semula daripada Institut Perubatan dan Pergigian Termaju (IPPT) menawarkan perubatan dalaman, rawatan kanak-kanak, pembedahan am dan payudara, perawatan kanser dan kepakaran pergigian seperti ortodontik dan prostodontik.
Naib Canselor, Prof Datuk Dr Faisal Rafiq Mahamd Adikan berkata, penambahbaikan PPUSMB akan dilaksanakan secara berperingkat dan dijangka beroperasi sepenuhnya dalam tempoh lima tahun lagi.
“Secara umumnya, kos sebanyak RM40 juta diperlukan bagi memastikan kita dapat menyediakan kelengkapan berteknologi tinggi selain meningkatkan kapasiti serta tenaga pakar yang berkhidmat di sini.
“Bagi menampung kos operasi PPUSMB, kita memberi tumpuan kepada pesakit berbayar melalui insurans, pesara kerajaan dan pihak-pihak yang mempunyai perjanjian dengan USM seperti PERKESO.
“Walau bagaimanapun, usaha mengumpul dana melalui tabung amanah dan sumber dalaman USM, wakaf atau sumbangan syarikat korporat, agensi kerajaan dan NGO turut dijalankan bagi membiayai sebahagian kos rawatan pesakit,” katanya kepada pemberita di sini, hari ini.

Selain PPUSMB, beliau turut merasmikan Pusat Sumber Penyakit Buah Pinggang Kronik (CKDRC), Program Clinical Fellowship PPUSMB-IPPT dan Program ‘Outreach’ kerjasama antara USM dan Kementerian Pengajian Tinggi Prihatin Komuniti Sejahtera (KRIS).
Mengulas lanjut, beliau berkata CKDRC Bertam adalah yang kedua ditubuhkan di USM selepas Hospital USM Kubang Kerian yang beroperasi sejak 2011.
“Penghidap penyakit ini diakui meningkat namun tenaga pakar semakin bertambah dan teknik perubatan juga semakin canggih.
“Universiti adalah tempat terhasilnya inovasi dan penubuhan pusat sumber ini menjadi salah satu pusat pendidikan yang berfungsi sebagai pusat sehenti bagi pencegahan dan perawatan penyakit buah pinggang kronik secara bersepadu dan sistematik,” tambahnya. – KOSMO! ONLINE


Pekerja ‘gigih’ pegang palang parkir secara manual
Oleh KOSMO!

21 September 2022, 8:00 pm
JAKARTA – Sebuah klip video tular di media sosial Indonesia memaparkan aksi lucu seorang pekerja di sebuah tempat letak kenderaan yang menurunkan palang parkir secara manual, lapor laman berita Suara.com.
Video itu dimuat naik dalam akaun Instagram @fakta.indo.
Dalam video tersebut, seorang pekerja lelaki dilihat sedang menjatuhkan dan mengangkat sebatang palang parkir menggunakan tangannya.
Kejadian itu dirakam oleh seorang penunggang motosikal ketika dia hendak membayar caj parkir di tempat letak kenderaan tersebut.
Apabila pemandu motosikal selesai membayar, pekerja itu mengangkat palang tersebut sebelum menurunkannya kembali untuk menghalang pemandu lain.
Kejadian itu dikatakan berlaku di Tasikmalaya, Jawa Barat.

Video itu mendapat perhatian netizen di ruangan komen dengan sebilangan mereka terhibur kerana tindakan pekerja itu.
“Adakah anda tidak letih?” kata seorang netizen.
“Wah ini menakutkan, kalau ada yang merempuhnya, boleh terus dilibas,” komen netizen lain. – AGENSI


Najib perlu fisioterapi, tiada layanan istimewa | 15 MINIT MMTV 21 September 2022
Oleh KOSMO!

21 September 2022, 7:27 pm


Papan tanda di Suke mengikut piawaian, kelulusan LLM
Oleh KOSMO!

21 September 2022, 7:01 pm
PETALING JAYA – Syarikat Projek Lintasan Kota Holdings Sdn. Bhd. (Prolintas) mengesahkan papan tanda yang dipasang di sepanjang Lebuh Raya Bertingkat Sungai Besi-Ulu Kelang (Suke) mengikut piawaian yang ditetapkan.
Prolintas berkata, papan tanda itu juga telah mendapat kelulusan daripada Lembaga Lebuhraya Malaysia (LLM) serta dipasang pada gantri yang terletak di setiap 250 meter sebelum persimpangan bercabang.
Menurut Prolintas, sebagai inisiatif yang diambil pihak perunding dilantik dan syarikat, satu lagi papan tanda tambahan turut dipasang di tengah-tengah cabang simpang di atas papan tanda arah.
“Oleh sebab kekangan kawasan, saiz papan tanda tambahan yang digunakan adalah lebih kecil berbanding papan tanda sedia ada.
“Walaubagaimanapun, susulan maklum balas dan pandangan orang ramai di media sosial yang tular baru-baru ini, pihak syarikat memutuskan untuk mencabut papan tanda tambahan itu dengan serta- merta agar tidak mengelirukan pengguna lebuh raya berkenaan,” katanya dalam kenyataan di sini hari ini.
Terdahulu, beberapa pengguna lebuh raya itu meluahkan rasa tidak puas hati apabila mereka mendapati ada papan tanda susur keluar di atas lebuh raya itu terlalu kecil berbanding papan tanda yang ada di bawahnya.

Menurut mereka, butiran pada papan tanda susur keluar itu hanya boleh ‘dibaca dengan jelas’ apabila pengguna sudah masuk ke dalam antara susur keluar di lorong kiri atau kanan lebuh raya tersebut.
Mengulas lanjut, Prolintas berkata, bahagian operasi Lebuh Raya Suke komited untuk terus menambah baik perkhidmatan disediakan serta sedang mereka bentuk papan tanda tambahan baharu yang lebih praktikal.
Katanya, Prolintas menegaskan bahawa struktur binaan Lebuh Raya Suke adalah selamat dan mengikut piawaian yang telah ditetapkan serta menerima kelulusan yang sewajarnya seperti yang tertakluk dalam Perjanjian Konsesi (CA).
“Sekali gus ia menyangkal dakwaan terdapat bahagian lebuh raya yang sudah beroperasi tidak selamat untuk digunakan.
“Kami menghargai dan menggalakkan pengguna untuk menyampaikan pandangan serta maklum balas demi memastikan perkhidmatan yang disediakan di Lebuh Raya Suke terus berada pada
tahap yang terbaik,” katanya.
Sebarang pertanyaan atau maklum balas boleh disampaikan terus kepada kami menerusi hotline 1-300-88-9922 atau boleh emelkan ke [email protected]. – KOSMO! ONLINE


Lelaki ‘DIY’ kipas mudah alih solar sejukkan kepala semasa berniaga
Oleh KOSMO!

21 September 2022, 7:30 pm
NEW DELHI – Seorang warga emas berusia 77 tahun dari negeri Uttar Pradesh, India menjadi sensasi internet apabila mencipta kipas berkuasa solar buatan sendiri untuk meredakan serangan haba akibat cuaca panas melampau, lapor laman India Today semalam.
Penjual kalungan bunga, Lalluram, memakai helmet yang dilekatkan dengan kipas mudah alih setiap kali keluar untuk berniaga di sekitar daerah Lakhimpur Kheri.
“Pekerjaan ini memerlukan saya berjalan dari rumah ke rumah untuk menjual bunga dan cuaca panas terik menyebabkan saya sering jatuh sakit.
“Apabila saya sakit, sumber pendapatan keluarga juga terjejas. Oleh itu, saya nekad mencipta kipas ini hasil daripada meminjam barangan terpakai daripada kenalan,” jelas Lalluram.
Menurutnya, kipas solar itu memberikan sedikit kelegaan apabila terpaksa berjalan di bawah matahari.
“Saya orang miskin dan tidak mempunyai duit untuk membeli kipas mudah alih yang ada di pasaran. Kipas binaan ini sahaja yang boleh saya gunakan untuk bekerja,” ujarnya. – Agensi


Pengurus Liga Fantasi Kosmo ‘pening kepala’ sebelum menang
Oleh SOPI SAMAILE

21 September 2022, 8:03 pm
SYUKRI OTHMAN
Anggap Liga Fantasi Kosmo! sebagai positif
“Alhamdulillah saya tidak sangka dapat bergelar juara Top 5 Liga Fantasi Kosmo! minggu kali ini,” kata pengurus Paduka Kinta FC, Mohamad Syukri Othman.
Syukri yang berasal dari Saujana KLIA, Sepang memberitahu, dia teruja dapat meraih mata tertinggi kali ini dengan percaturan meletakkan Son Heung-min dalam pasukan ketika ramai pengurus tidak mempercayai sentuhannya musim ini.
Menurutnya, kejayaan itu menaikkan semangatnya selepas kecewa kerana tidak menyertai Liga Fantasi Kosmo! musim lepas.
“Secara peribadi, saya anggap peraduan liga fantasi anjuran Kosmo! sangat positif kerana membolehkan kita bersaing sengit dengan pengurus lain.
“Ia juga topik kita bersembang dengan rakan sekerja kerana Liga Perdana Inggeris memang diminati semua orang,” katanya yang meraih 90 mata minggu ini.

KHAIRUL ANWAR
Pening kepala buat percaturan terbaik
PENGURUS pasukan Score Pkai Tangan FC, Khairul Anwar Khairul Anwar Bin Bapujee mendedahkan dia agak pening kepala untuk membuat percaturan strategi selepas aksi minggu 7 (GW7) dibatalkan ekoran kemangkatan Ratu Elizabeth II.
Situasi bertambah sukar apabila aksi GW8 pula menyaksikan ada beberapa perlawanan terpaksa ditangguhkan sedangkan pasukan saya banyak diwakili daripada kelab seperti Liverpool dan Chelsea.
Justeru, Khairul yang berasal Taman Subang Ma, Shah Alam memberitahu, dia terpaksa melakukan perubahan taktikal dan menggunakan chip free hit selepas menjangkakan kemenangan besar Tottenham Hotspur.
Malah, saya juga bernasib baik apabila Heung-min yang diletakkan dalam bangku simpanan dimasukkan secara automatik selepas ada pemain yang tidak beraksi.
“Sebab itu saya dapat meraih mata tertinggi pada minggu kali ini. Terima kasih Kosmo!” katanya yang meraih 88 mata.

MOHD. ADNAN
Hampir hilang ‘mood’ untuk main fantasi
HATRIK yang dilakukan Son Heung-min nyata melonjakkan pasukan Amani fc2 yang dikendalikan Mohd. Adnan untuk muncul sebagai lima pasukan terbaik minggu kelapan Liga Fantasi Kosmo! dengan mengumpul 87 mata.
Mohd. Adnan yang berasal dari Ayer Itam, Pulau Pinang memberitahu, walaupun ramai tidak menyenaraikan Heung-min kerana penurunan prestasi sejak beberapa aksi lepas, namun dirinya nekad dan akhirnya membuahkan hasil.
“Kalau ikutkan, memang agak pening untuk memilih pemain, malah satu ketika hilang ‘mood’ mahu bermain fantasi. Cumanya kali ini saya ada Heung-min yang dijadikan sebagai kapten.
“Saya pernah pilih Heung-min sebagai kapten tetapi dia gagal beraksi baik, saya tukar, namun kali ini saya ikut kata hati untuk kembali menyenaraikannya. Dia juga menjadi penyumbang mata terbanyak bagi pasukan saya.
“Walaupun cuba mengejar hadiah keseluruhan, saya juga turut mengintai peluang untuk menang mingguan dan pilihan saya lakukan kali ini membuahkan hasil,” kata Mohd. Adnan.

JAMAL NASSER
Rombak seluruh pasukan buah hasil berbaloi
Keputusan merombak keseluruhan pasukan nyata menjadi tindakan paling berbaloi pengurus, Jamal Nasser apabila pasukannya, SHOHOKU muncul antara lima pasukan terbaik Liga Fantasi Kosmo! minggu ini.
Bagaimanapun, Jamal tetap mempunyai ‘senjata’ tersendiri apabila menggunakan pilihan freehit dan meletakkan Erling Haaland sebagai kapten.
“Musim lepas saya sertai Liga Fantasi Kosmo! dan apabila berbayar, pada awalnya saya agak berkira-kira untuk turut serta, tetapi apabila muncul pemenang mingguan, ia menjadi keputusan tepat untuk disertai.
“Sebelum perlawanan, saya lihat jadual dan guna freehit untuk korbankan pasukan apabila melakukan rombakan terhadap keseluruhan pasukan.
“Kalau ikutkan saya kejar hadiah keseluruhan tetapi mungkin ini rezeki saya. Alhamdulillah perancangan saya membuahkan hasil,” jelas Jamal dari Bandar Saujana Putra Jenjarom.

MOHD. FITRI AZMAN
Mohd. Fitri guna empat hari susun strategi
EMPAT hari mengatur perancangan telah membawa tuah buat pengurus, Mohd. Fitri Azman apabila menjadi salah seorang pemenang saingan minggu Fantasy Premier League (FPL).
Pengurus pasukan Naya Pak Karim FC itu nyata sangat gembira dan tidak menyangka memperoleh 88 mata, sekali gus menjadi salah seorang daripada lima pemenang minggu ini.
Mohd. Fitri yang berasal dari Kota Tinggi, Johor memberitahu, dia meletakkan harapan kepada penyerang Spurs, Harry Kane sebagai kapten dan nyata menjadi selepas pemain antarabangsa England itu menjaringkan gol.
“Saya baru sertai Liga Fantasi Kosmo! musim ini dan tidak sangka bertuah apabila menjadi salah seorang pemenang mingguan. Agak terkejut dan gembira dengan keputusan ini.
“Terima kasih kepada Kosmo! kerana berikan peluang kepada saya bersaing,” katanya.


Hujan lebat berterusan di Pantai Timur, Johor malam ini
Oleh MARLIA ZAKARIA

21 September 2022, 7:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat di kawasan Pantai Timur dan selatan Semenanjung termasuk Sabah malam ini.
MetMalaysia dalam kenyataan berkata, cuaca buruk itu dijangka berlarutan sehingga lewat malam nanti.
“Ia melibatkan keseluruhan Kelantan dan beberapa kawasan di Terengganu iaitu Besut, Setiu, Kuala Nerus, Hulu Terengganu, Kuala Terengganu dan Marang.
“Pahang pula meliputi Tanah Tinggi Cameron, Lipis, Raub, Bentong, Temerloh, Kuantan, Pekan dan Rompin sementara di Selangor tertumpu di Hulu Selangor,” katanya hari ini.
Amaran sama turut dikeluarkan bagi Johor membabitkan Mersing dan Kota Tinggi manakala Sabah melibatkan Sandakan (Beluran) dan Kudat.
Selain itu, MetMalaysia masih lagi mengekalkan amaran angin kencang dan laut bergelora peringkat pertama melibatkan kawasan perkapalan Phuket, Condore, Reef North dan Palawan yang berkuatkuasa hingga tengah malam nanti.

“Angin masih lagi bertiup dari barat daya menuju ke Semenanjung dengan kelajuan sederhana sekitar 20 hingga 30 kilometer sejam.
“Namun demikian di kawasan perkapalan Laut China Selatan ketika ini angin masih bertiup dengan kelajuan agak kencang sekitar 40 hingga 50 kilometer sejam,” katanya.
Tambah MetMalaysia, keadaan tersebut amat berbahaya untuk aktiviti menangkap ikan, bot-bot kecil dan perkapalan serta aktiviti pantai dan sukan laut. – KOSMO! ONLINE


Mahkamah: Fadzlette diasak pendakwaan kredibiliti Mazlina
Oleh NORLIZAH ABAS

21 September 2022, 7:12 pm
KUALA LUMPUR – Seorang bekas pegawai kanan tentera diasak bertubi-tubi oleh pihak pendakwaan di Mahkamah Tinggi di sini hari ini berhubung keterangannya yang menyentuh kredibiliti bekas Setiausaha Eksekutif Datuk Seri Dr. Ahmad Zahid Hamidi, Mejar Mazlina Mazlan @ Ramly.
Mejar Jeneral (B) Datuk Fadzlette Othman Merican Idris Merican, 60, turut ditanya secara bertalu-talu berkaitan bidang tugasnya sebagai Setiausaha Akhbar Ahmad Zahid ketika berkhidmat di Kementerian Dalam Negeri (KDN).
Fadzlette mendakwa, Mazlina melakukan kesalahan engkar perintah (insurbodination) melebihi 10 kali namun tiada aduan dibuat terhadapnya dan hanya dimaklumkan kepada Setiausaha Sulit Kanan Timbalan Perdana Menteri.
Saksi pembelaan kedua itu kemudian bersetuju dengan cadangan Timbalan Pendakwa Raya Datuk Raja Rozela Raja Toran bahawa tiada tindakan dikenakan terhadap Mazlina di bawah Akta Angkatan Tentera 1972.
Raja Rozela: “Jika tiada tindakan dan memandangkan Datuk dan Mazlina tertakluk di bawah akta, kesalahan engkar perintah sebenarnya tidak pernah dilakukan?”
Fadzlette: “Tak setuju.”
Raja Rozela: “Tugas hakiki Datuk di KDN sebagai Setiausaha Akhbar sahaja?”
Fadzlette: “Betul.”

Raja Rozela: “Setiausaha Akhbar buat apa?”
Fadzlette: “Sediakan teks ucapan, buat jemputan rasmi, pantau media dan lengkapkan kenyataan Datuk Seri kepada media.”
Raja Rozela: “Di KDN, Mazlina Setiausaha Eksekutif menteri dan TPM, jadi tugasnya tiada kaitan langsung dengan ketenteraan. Datuk setuju?”
Fadzlette: “Tak setuju.”
Pada sesi pemeriksaan utama sebelum itu, Fadzlette yang kini Pengarah Media Presiden UMNO menggambarkan Mazlina sebagai seorang individu yang tidak memperdulikan arahan pegawai atasan meskipun perkara itu berkaitan tugas rasmi.
Ujarnya, Mazlina juga tidak menghormati beliau sewaktu bertugas di KDN kerana beranggapan hanya Ahmad Zahid berhak mengeluarkan arahan kepadanya.
Menjawab soalan Raja Rozela, Fadzlette berkata, di antara tahun 2011 dan 2018, beliau tidak mengenali Mazlina secara peribadi dan tidak mengambil tahu tugas-tugas hakiki pegawai tersebut di KDN ketika itu.
Saksi pembelaan kedua itu turut menyatakan beliau tidak pasti sama ada Ahmad Zahid sendiri mengarahkan Mazlina menguruskan kewangan peribadi beliau termasuk urusan pembayaran bil kad kredit dan insurans kereta.
Raja Rozela: “Sebagai Setiausaha Akhbar, Datuk tiada bidang kuasa meminta penyata kad kredit dan cek daripada Mazlina?
Fadzlette: “Tidak setuju.”
Raja Rozela: “Datuk tahu atau tidak, Datuk Seri Zahid sendiri memberi kebenaran kepada Mazlina untuk menggunakan cop tanda tangan?
Fadzlette: “Tidak tahu.”
Perbicaraan di hadapan Hakim Datuk Collin Lawrence Sequerah bersambung esok. – KOSMO! ONLINE


Kelly idam lebur rekod kebangsaan Cai Lin
Oleh MUHAMMAD HELMEE RAMLI

21 September 2022, 7:45 pm
KUALA LUMPUR – Perenang muda Sarawak, Kelly Teo Yao nampaknya memiliki misi besar apabila mengintai peluang untuk meleburkan rekod kebangsaan acara 800 meter (m) gaya bebas wanita milik bekas Olimpian negara, Khoo Cai Lin.
Pada acara akhir 800m gaya bebas wanita Sukan Malaysia (Sukma) 2022 di Pusat Akuatik Nasional, Bukit Jalil hari ini, atlet berusia 16 tahun itu merangkul pingat emas menerusi catatan masa 9 minit 26.05 saat (s).
Bagaimanapun, ia masih jauh jika dibandingkan dengan rekod kebangsaan 8:45.36s yang dilakukan Cai Lin ketika memenangi pingat perak pada temasya Sukan SEA 2009 di Vientiane, Laos.
Justeru, Kelly enggan mengalah terlalu awal, sebaliknya dia yang juga atlet kebangsaan sedia untuk memberikan segala-galanya bagi merealisasikan hasrat menjadi pemegang rekod kebangsaan acara 800m gaya bebas wanita yang baharu.
“800m gaya bebas memang merupakan acara kegemaran dan saya sasarkan untuk pingat emas. Saya sudah berikan yang terbaik hari ini kerana semua pencabar sangat bagus serta berikan tentangan sengit.
“Sebenarnya, catatan masa masih jauh jika dibandingkan dengan rekod kebangsaan 8:45.36s milik Cai Lin. Bagaimanapun, saya akan terus mencuba untuk merealisasikan hasrat itu (memperbaharui rekod kebangsaan),” katanya ketika ditemui selepas majlis penyampaian pingat sebentar tadi.

Meskipun menggondol pingat emas, namun atlet kelahiran Kuching itu tetap kecewa kerana gagal memperbaiki catatan terbaik terbaik (PB) 9:21.00s, namun mengakui, emas yang diraih menjadi penyuntik semangat menjelang acara 400m gaya bebas wanita esok.
“Secara jujur, saya agak tertekan hari ini kerana antara sasaran lain adalah untuk memperbaiki PB sebelum ini. Memang diakui saya agak kecewa kerana tidak dapat melakukannya,” ujar Kelly.
Pingat emas Sukma pertama yang diraih Kelly pastinya mampu menjadi pembakar buatnya dalam memburu kilauan pingat pada temasya Sukan SEA 2023 yang dijadualkan berlangsung di Kemboja tahun depan. – KOSMO! ONLINE


Melaka United kempunan julang Piala Malaysia
Oleh MUHAMAD ARDIE PUTRA SUHAIMI

21 September 2022, 8:42 pm
KELAB Liga Super Melaka United terpaksa membayar harga yang mahal ekoran isu tidak melunaskan gaji dan pegawai selepas dibatalkan penyertaan pada kempen Piala Malaysia musim ini.
Menerusi satu kenyataan badan pengelola Liga Malaysia (Liga M), keputusan itu dibuat oleh Ahli Lembaga Pengarah selepas pengurusan pasukan Sang Kancil gagal menyelesaikan bayaran tertunggak sebelum tarikh tutup semalam.
“Melaka United gagal mematuhi arahan yang dikeluarkan selepas mereka hanya membuat pembayaran baki tunggakan gaji sehingga Jun.
“Selain itu, mereka juga belum mendapatkan persetujuan bersama pemain dan pegawai bagi bayaran baki tunggakan gaji berkenaan.
“Maka atas sebab itu, Ahli Lembaga Pengarah MFL membuat keputusan tidak membenarkan Melaka United bertanding dalam saingan Piala Malaysia musim ini,” kata kenyataan MFL semalam.
Sebagai rekod, Melaka United telah menerima notis peringatan pada 6 September untuk menyelesaikan segala tunggakan gaji atau mendapat persetujuan bersama pegawai dan pemain yang terlibat sehingga 20 September.

Bagaimanapun, pengurusan Melaka United hanya dapat mengemukakan bukti pembayaran sehingga Jun sehingga semalam.
Dalam perkembangan sama, MFL turut mengesahkan Sarawak United telah menjelaskan semua bayaran gaji tertunggak kepada pemain sehingga bulan Ogos.
“Bayaran gaji tertunggak kepada pegawai pasukan Sarawak United pula telah dibayar sehingga bulan Julai. Bagaimanapun, Sarawak United dan pegawai pasukan telah mencapai persetujuan bersama berkenaan bayaran tunggakan gaji bulan Ogos.
Meskipun ada usaha ditunjukkan oleh pihak pengurusan Sarawak untuk menyelesaikan tunggakan gaji ini, MFL tetap memberi peringatan kepada mereka agar isu seumpama ini tidak berulang lagi,” katanya. – KOSMO! ONLINE


Saya lega, perjuangan berhasil – Alicia Amin
Oleh SAIRUL ZAMRI MISRANI

21 September 2022, 6:50 pm
PETALING JAYA – Pelakon dan model Alicia Amin lega apabila usahanya membantu rakan sejawat dalam bidang peragaan berkenaan isu bayaran tertangguh akhirnya selesai.
Alicia berkata, seramai lapan individu yang tampil bertemu dengannya memaklumkan sudah menerima bayaran penuh selain ada yang sedang menantikan bayaran pada hujung bulan ini.
“Saya rasa lega apabila perjuangan kecil terhadap model-model dalam industri fesyen akhirnya membuahkan hasil.
“Lapan individu yang datang bertemu saya sebelum ini memberitahu mereka sudah menerima bayaran penuh wang hasil titik peluh kerja mereka sebelum ini,” katanya.
Tambah Alicia, dia juga berterima kasih dengan syarikat guaman yang menawarkan khidmat mereka untuk membawa perkara tersebut ke mahkamah, namun ditolak secara baik.
“Walaupun ada syarikat guaman yang menawarkan kepada saya untuk membawa isu ini di mahkamah, tetapi saya tolak dahulu kerana sudah berbincang secara baik dengan penganjur,” katanya.

Menurut Alicia, sejak insiden tersebut, dia dihujani ucapan terima kasih daripada model yang menjadi mangsa kerana menyuarakan masalah yang berlaku selain tidak berdepan isu bayaran tertangguh pada edisi Kuala Lumpur Fashion Week (KLFW) 2022 kali ini.
“Ketika saya terbabit dalam KLFW 2022, ramai model datang berjumpa dan berterima kasih kerana mereka sudah menerima bayaran pada penganjuran tahun ini.
“Walaupun saya rasa serba salah kerana pernah bekerja dengan penganjur itu, tapi saya pernah ajak mereka berbincang sebelum ini, namun tiada tindakan dibuat. Disebabkan itu, saya nekad membuat protes pada acara tersebut.
“Saya paling gembira apabila ada model dapat menggunakan duit yang dituntut dan ditunggu-tunggu selama ini untuk urusan perkahwinan mereka,” ujarnya ketika ditemui pada majlis pratonton filem Rasuk petang semalam.
Terdahulu, demi menuntut hak rakan dunia peragaan, Alicia atau nama sebernarnya Raja Alicia Raja Amin, 27, tampil sendirian membawa sepanduk di KLFW 2022 pada 18 Ogos lalu.
Dalam kemunculan di pusat beli belah di Bukit Bintang tempat lokasi acara berlangsung, Alicia menyuarakan desakan supaya jangan menindas peragawati dan peragawan yang sudah menyelesaikan tugas mereka.
Sekadar info, filem Rasuk turut dibintangi Ikmal Amry, Elisya Sandha, Taufiq Hanafi, Atiq Azman, Ayie Floor88, Abbas Mahmood dan ramai lagi.
Filem terbitan Multimedia Entertainment, Golden Screen Cinemas, Astro dan Sixfun Media itu bakal menemui penonton di pawagam seluruh negara bermula 29 September nanti. – KOSMO! ONLINE


Restoran dikecam kenakan caj tambahan RM15 jika bawa bayi
Oleh KOSMO!

21 September 2022, 6:30 pm
LONDON – Sebuah restoran yang menghidangkan makanan China di Crumbia, England menerima kecaman hebat apabila mengenakan bayaran tambahan sebanyak £3 (RM15.59) kepada pelanggan yang membawa anak kecil ketika makan secara bufet, lapor portal berita MailOnline semalam.
Restoran Panda Garden baru-baru ini mengumumkan tawaran bufet tanpa had berharga £9.90 (RM51.43) bagi seorang dewasa.
Namun, para pelanggan meluahkan rasa marah apabila mengetahui bahawa ibu bapa yang membawa bayi akan dikenakan bayaran tambahan.
“Kami membayar kos peluang untuk pelanggan menempah tempat duduk bayi di mana orang dewasa boleh duduk. Kami juga membayar untuk kakitangan membersihkan tempat duduk bayi yang bersepah selepas anak anda selesai makan.
“Oleh itu, caj £3 akan dikenakan. Kami meminta kerjasama anda untuk menghormati peraturan ini.
“Kami berharap siaran ini akan menjelaskan sebarang salah faham yang telah berlaku dan memberi penjelasan mengenai peraturan kami,” demikian menurut kenyataan daripada jurucakap restoran tersebut di laman Facebook.

Penjelasan tersebut bagaimanapun tidak meredakan situasi apabila pelanggan masih tidak berpuas hati dengan caj yang dikenakan ke atas anak mereka.
“Adakah anda juga mengenakan bayaran tambahan jika pelanggan dewasa menumpahkan air dan makan bersepah?” tulis seorang pengguna media sosial.
“Bayar £3 hanya untuk anak saya mendapat kerusi bayi adalah satu kegilaan. Saya tidak akan datang ke restoran ini,” komen seorang lagi. – Agensi